qundao/data-zh-poetry huggingface dataset:
崇因會王敦素
作者：釋德洪
朝代：宋

眼高四海語英發，自應文章有家法。
金陵地肺山川驕，要君詩句時彈壓。
東來藉甚名譽傳，景星瑞鳥人爭先。
忽驚華氣傾坐客，但覺人品春湖前。
一盃春露容同啜，更看歸舟登一葉。
遥知笑語散驚鷗，萬頃煙波上眉睫。
念君懷中有卿相，何時摸蘇一唾掌。
要看儒林萬口誇，文公諸郎能世家。
崇山堂五詠爲通判大樂張侯賦·信美亭
作者：釋德洪
朝代：宋

小停與客登臨處，閒暇江山又故丘。
最愛名花每含笑，更憐幽草解忘憂。
崇山堂五詠爲通判大樂張侯賦·妙觀菴
作者：釋德洪
朝代：宋

閑来禪室倚蒲團，幻影浮花入正觀。
江月松風藏不得，大千俱在一毫端。
崇山堂五詠爲通判大樂張侯賦·崇山堂
作者：釋德洪
朝代：宋

襄陽林壑精神處，此地正如眉目間。
笑看弓彎弄雲水，風流那減謝東山。
崇山堂五詠爲通判大樂張侯賦·致爽亭
作者：釋德洪
朝代：宋

亭中偶坐悠然見，不學王郎拄笏看。
多謝秋山每傾倒，潑雲秀色墮欄干。
崇山堂五詠爲通判大樂張侯賦·静隱堂
作者：釋德洪
朝代：宋

扶策經行此堂上，萬峰翔集漢江津。
山林未放公深隱，只恐功名逼逐人。
崇禪者覓詩歸江南
作者：釋德洪
朝代：宋

去年社燕前，道人江南住。
一笑塞鴻來，又在龍安浦。
今年寒食後，歸心忽飄絮。
不知換秋菊，能復如期否。
此生付浮雲，忽散還復聚。
要之不可必，恐作人間雨。
行藏類隱峰，兩踏石頭路。
故山有遺恨，缺典念馬祖。
落日頽金盆，蒼茫煙水莫。
離情渺難收，摹寫入凝佇。
嵩禪師贊
作者：釋德洪
朝代：宋

歐陽之學，師宗於世。
其徒喧闐，攻我以喙。
童首儒林，氣索力屈。
公於是時，粹然一出。
天縦之辯，武庫縱横。
璜璣捍我，如護目睛。
義如串肉，理如析薪。
一時名譽，聳動縉紳。
世尊舉身，毛孔俱笑。
如公語言，筆下皆妙。
六物不壞，未易致詰。
豈其踐履，明驗之力。
宗教之衰，河壞山摧。
冠巾緇衲，其寒如灰。
拂拭塵翳，見冰雪容。
拜起而喟，涕落無從。
嶺外大雪故人多在南中元日作三偈奉寄瑩中·其一
作者：釋德洪
朝代：宋

徧界不會藏，處處光皎皎。
開眼失蹤由，都緣太分曉。
園林匆生春，萬瓦粲一笑。
遙知忍凍人，未悟安心了。
嶺外大雪故人多在南中元日作三偈奉寄瑩中·其三
作者：釋德洪
朝代：宋

傳聞嶺外雪，壓倒千年樹。
老兒拍手笑，有眼未曾覩。
故應潤物材，一洗瘴江霧。
寄語牧牛人，莫教頭角露。
嶺外大雪故人多在南中元日作三偈奉寄瑩中·其二
作者：釋德洪
朝代：宋

昨夜一歲除，今朝一歲長。
如人暗書空，點畫自想像。
春風依舊寒，底處有来往。
居士亦赤窮，眉毛在眼上。
巫山圖
作者：釋德洪
朝代：宋

誰開幅紙如方鏡，照見巫山十二鬟。
若信朝雲是呵霧，許愁那復置眉間。
己卯歲除夜大醉
作者：釋德洪
朝代：宋

昔聞安期生，以術干項羽。
羽無人君量，佯狂輒遁去。
又聞魯仲連，舌有濟世具。
人君欲祿之，高視笑不語。
吁古列僊人，萬事不干慮。
乃肯入世紛，豈非以民故。
翩翩遙增擊，悠然知事悞。
道合人所難，一律無今古。
我生飽憂患，晚有二子慕。
骯髒刺世眼，甚宜著閑處。
一篇引一杯，舉杯揖黎母。
巴川衲子求詩
作者：釋德洪
朝代：宋

水西南臺底氣象，綠疏青瑣湘江上。
門人俯檻看諸方，笑聲散落千巖響。
巴音衲子夜椎門，要識汾陽五世孫。
問渠何所見而去，峰高難宿孤飛雲。
師復作水餠供出五詩送别謝之
作者：釋德洪
朝代：宋

草堂野飯蜀江濱，妥貼寒光刻削人。
忽展五篇爭疾讀，便驚四座暖生春。
已欣蓮社風流在，更覺溪山氣味新。
放箸翛然廬嶽去，門欄他日夢應頻。
廓然再和復答之六首·其一
作者：釋德洪
朝代：宋

獨立湖邊一笑新，紛紛世事信非真。
竹林逢寺端須往，藜杖敲門不怕瞋。
僮僕見人空自若，軒窗幽處亦藏春。
老僧那識閑来興，怪我時時過此頻。
廓然再和復答之六首·其三
作者：釋德洪
朝代：宋

湖水行歌鴨綠新，吴音清軟十分真。
但知客子幽情快，不管游人醉眼瞋。
戈昔曾聞能倒日，筆今猶喜解收春。
剩將詩句藏深篋，歸去須知展玩頻。
廓然再和復答之六首·其二
作者：釋德洪
朝代：宋

與君藉草湖邊坐，聽我論懷句句真。
慵鬭睡魔强分怯，懶酬詩債不須瞋。
亦知人壽一百歲，已識老来三十春。
相見幾回開口笑，憂愁風雨可勝頻。
廓然再和復答之六首·其五
作者：釋德洪
朝代：宋

湖山昔夢雖非實，開睫今游未必真。
久客情多空自厭，故山歸晚欲誰瞋。
聊將愁裏十分興，更賞湖邊一半春。
君儻肯来尤所願，莫辜日日作詩頻。
廓然再和復答之六首·其六
作者：釋德洪
朝代：宋

繞舍初晴對意新，出門幽鳥語如真。
催耕布穀殊堪聽，勸客提壺却莫瞋。
壠麥約風遠有浪，海棠經雨匆添春。
可憐好景無人共，回首斜陽太息頻。
廓然再和復答之六首·其四
作者：釋德洪
朝代：宋

處處山川俱勝絕，滿村風物自純真。
横舟隔岸殊堪喚，吠犬随人不識瞋。
歸鳥獨飛當晚照，鳴鳩相應正深春。
心期卜築藏幽隱，忽笑行行指劃頻。
廓然得石門信歎其踵席非其人用韻酬之二首·其一
作者：釋德洪
朝代：宋

相對天涯歲月新，石門消息遠難真。
乘閑且覓幾場笑，疾惡休生一念瞋。
襯鷺芙蕖方破暖，藏鴉柳色又殘春。
光陰如此空搔首，行誦知歸倦鳥頻。
廓然得石門信歎其踵席非其人用韻酬之二首·其二
作者：釋德洪
朝代：宋

頽綱安得見重新，紅紫紛紛正亂真。
已矣無才吾自歎，慨然有志子宜瞋。
閑尋陳迹消磨日，强作新詩挽絆春。
振策蘇隄朝復暮，路人應笑往来頻。
廓然送僧之邵武頗敘宗族以自激勸次韻
作者：釋德洪
朝代：宋

道人秀傑僧中龍，揮斤八極轉蒼穹。
雖然削弱不勝服，童稚亦可揕其胸。
世人徒見例秃髪，安知璞玉混鉛銅。
顧君自是無營者，千山何事來匆匆。
山衣一披出松際，蕭然自有清散風。
我狂如君不知恥，駑力亦須追高蹤。
作詩頗亦敘宗祖，秀氣傑句爭豪雄。
讀之吐舌頸爲縮，忠義能爾形於中。
初如迷徑失向背，忽得車首分西東。
從來惷直失計置，蝟頭但可衲帔蒙。
飯餘便寢百無事，可以傲視金蓋重。
乃今得名齊物志，激快如鳥初出籠。
願君勿復忘此語，他年吾欲觀事功。
廬山寄都下邦基德祖諸故人
作者：釋德洪
朝代：宋

勢占江南三百里，煙霏相映出層樓。
芒鞵竹杖山兼水，坐看行吟春復秋。
浮世萬途成底事，吾生一飽更何求。
故人京洛風埃地，能信山中此樂不。
廬山雜興六首·其一
作者：釋德洪
朝代：宋

野徑無人花競芳，淡紅疏碧間輕黄。
不須折向尊前供，杖屨歸来已自香。
廬山雜興六首·其三
作者：釋德洪
朝代：宋

幽花疏竹冷梢雲，江北江南正小春。
但得青山常在眼，不妨白髪暗随人。
廬山雜興六首·其二
作者：釋德洪
朝代：宋

山中流水水中山，盡日青藜共往還。
閒向僧窗看圖畫，不知身在畫圖間。
廬山雜興六首·其五
作者：釋德洪
朝代：宋

白水連空不見村，冥冥細雨濕黄昏。
秋山咫尺無由到，須信關人不用門。
廬山雜興六首·其六
作者：釋德洪
朝代：宋

秋山木落見遥村，取次人家只隔雲。
一陣西風雨中過，數聲笑語嶺頭聞。
廬山雜興六首·其四
作者：釋德洪
朝代：宋

别開山徑入松關，半在雲間半雨間。
紅葉滿庭人倚檻，一池寒水動秋山。
弔性上人真
作者：釋德洪
朝代：宋

漆瞳照人韻拔俗，平生直性如劈竹。
世情好惡我不知，是是非非一言足。
昔年訪道辭七閩，丹青生此身外身。
要將留悦倚門意，此心亦是酬慈親。
慈親未老身先逝，夢境悲歡成一戲。
展開覿體露全機，偪塞虚空何處避。
張氏快軒
作者：釋德洪
朝代：宋

草樹分明天遠大，酒闌登賞更從容。
眼寒數點鴈横雨，耳熱一窗風度松。
光滑紙開秋色闊，淋漓墨潑暮煙濃。
欲傾蛟室瓊詞句，試借温江卓筆峰。
張野人求詩
作者：釋德洪
朝代：宋

醉看湘山二十春，杖藜疾趨旋路塵。
兒童拍手呼不住，並行磨之不怒瞋。
人間禍福本無象，引手按之如有神。
草鞵不踏公卿門，術中玉石兩俱焚。
不知世上有憎愛，一味但覺山林尊。
得錢行沽付一醉，兒啼妻號了不聞。
孔仲山爲阿里卒，吳門亦藏梅子真。
何年笑跨紫雲去，舉手山頭謝世人。
彦周以詩見寄次韻
作者：釋德洪
朝代：宋

兩詩護宗旨，萬仞仰峻嶺。
攀緣不可及，妙語出鋒穎。
鈍根遭譏訶，正坐不勇猛。
譬如策疲羸，强以扛九鼎。
頑冥雖難化，豈不發深省。
坐令跛驢心，奮迅起馳騁。
愛君辯縱横，又畏面嚴冷。
直諒有如子，敢不加虔詗。
尚記笑語時，水軒同煮茗。
池閑如鏡空，倒蘸垂楊影。
歸來渡湘江，一葉浮萬頃。
舟中亦曬藥，欲以駐頽景。
君儻終不瞋，藥盡更當請。
彦周借書
作者：釋德洪
朝代：宋

湘上清山爽氣浮，開軒相對亦風流。
但工酣寢成疏懶，甚拙謀生太謬悠。
數筆江村供晚望，一蓑煙雨助詩愁。
借書知子能醫國，有志常先天下憂。
彦周法地弟作出家菴又自爲銘作此寄之
作者：釋德洪
朝代：宋

迂闊菴成又自誇，要令妙語發天葩。
未容臨濟終仆地，正賴雲門已出家。
少日浪曾參泐水，暮年端合在丹霞。
贈君革屣游山去，勘破諸方一笑譁。
彦周見和復答
作者：釋德洪
朝代：宋

既有疾可示，非是都無疾。
如春有陽燄，渴鹿想爲濕。
以君足疾苦，例我痛腰脊。
忍痛而曰空，觸墻爲無壁。
此論蓋四座，聞者皆屏息。
吾聞有漏軀，有病資藥石。
漏盡病乃除，其神則無隙。
譬如出鑛金，萬鍛受鎚擊。
妙哉迂開老，辯愽見才力。
種性能文章，怒罵成詩什。
荆山玉抵鵲，而爲路人惜。
此詩不辭和，而藥不厭乞。
又如夢中人，饑而獲飲食。
覺來輒大笑，饑飽兩俱失。
以是知法空，妄盡方自釋。
解空如佛言，不許離聲色。
徐師川罪余作詩多恐招禍因焚去筆硯入居九峰投老菴讀高僧曇諦傳忽作數語是足成之以寄師川師川讀之想亦見赦二首·其一
作者：釋德洪
朝代：宋

歸来卧起有餘適，老去消磨無雜緣。
門外不知何歲月，夢中亦覺在雲泉。
千年高道誰酬價，一世清閑我賣錢。
安得道人江北去，此詩先錄寄師川。
徐師川罪余作詩多恐招禍因焚去筆硯入居九峰投老菴讀高僧曇諦傳忽作數語是足成之以寄師川師川讀之想亦見赦二首·其二
作者：釋德洪
朝代：宋

古書漫滅字斕斑，眼倦頽然整頓閑。
以法爲親疏世相，視身如幻寄人間。
業緣有盡今脱手，老態無因日上顔。
已辦一瓢期澗飲，要刳餘潤到崑山。
御手委廉訪守貳監勘釗慶裕二十三日復收入禁將入獄憂無人供飯有銀一兩錢六百以付來勝甫勝甫曰此止可辦半月過此如何余默計曰有官飰耳
作者：釋德洪
朝代：宋

出獄未兩月，單身寄孤館。
别甑容搭餾，酬以滌椀盞。
那知復入獄，親舊無半眼。
但餘半月糧，何以供歲晏。
摩挲沒柄杓，准擬喫官飯。
來生空歛眉，其室亦喟嘆。
叢林明白老，寰宇洪覺範。
所至神物護，爾輩見不慣。
我說此偈已，萬象俱稱贊。
復和答之
作者：釋德洪
朝代：宋

君不見功名欲致硯磨鐡，桑公人間駒汗血。
五季干戈爭奪中，低摧幾不保臣節。
又不見相如賦工合騷雅，九重偶有賞音者。
及見但爲上林令，斷國反在淄川下。
長笑兩事俱外物，自憐不是封侯骨。
獨愛華亭百袖師，小艇横蓑一竿竹。
久住湘江諳水脉，掲蓬慣看湘西月。
聞道公眠畫戟叢，相尋長恨城闉隔。
去年卜居城北地，客心每有悲笳碎。
慚愧詩筒走老兵，病眼那容見新制。
老來情緒那忍說，夙瘴乘之覺疲薾。
此生夢幻姑置之，半掩殘經香篆滅。
湘中清境享已飫，湘山多情慰心素。
年來更欲學睦州，古寺閉門工織屨。
復次元韻
作者：釋德洪
朝代：宋

君家廬嶽蒼崖顛，睡足茗盌浮輕圜。
十年不歸空蕙帳，夜鶴哀怨驚曉猿。
朅來湘尾寄城寺，夏簟清涼便晝眠。
扣門剥啄誰過我，上騰火色仍鳶肩。
軒然辯論雜今古，不覺前席心旌懸。
以身狥國愛子布，塞門以土推孫權。
□云詩窮少陵老，饑寒正坐拜杜鵑。
遙知鈴齋賓謁□，□□紫硯浮松烟。
作詩寄我對岑寂，爲散頑麻雙脚攣。
弟兄高才當濟世，會看笑揖人主前。
嗟余百念已灰冷，倦易歛翼爲虚弦。
粥魚齋鼓日課辦，仰屋卧看三條椽。
管寧木牀五十載，好事空傳膝處穿。
何如歛目十□□，□樹身同金石堅。
復次蔡元中韻
作者：釋德洪
朝代：宋

江樓爲誰構，想見晴瓦碧。
夜讀樓中詩，終疑筆五色。
氣方吞劉備，和不以口擊。
麗如傲梁公，正恐是花魄。
君才比西子，果識天下白。
我句陋無鹽，筆硯焚欲亟。
吾家大馮君，酒酣頗自適。
書來誇壯觀，盈紙濺醉墨。
初無萬錢念，脱帽見秃筆。
時時及少年，追逐寄夙昔。
誡勿效寶公，清狂挑鏡尺。
復次韻
作者：釋德洪
朝代：宋

句健未須纏法律，飲豪那暇較瓶盆。
疾雷破柱一聲蚊，吟狂不覺跨驢穩。
醉卧都忘對虎蹲，箇中别是一乾坤。
八篇俊逸狂時語，五色光芒雨後霓。
清吟要不負明時，嗟我拙詞傷弄巧。
愛君難韻解平巇，且歌滑路雨成泥。
復用前韻送不羣歸黄蘖見因禪師
作者：釋德洪
朝代：宋

幽尋忽覺暗香吐，竹西知有梅花塢。
一枝試摘與君看，念君明日當離楚。
戞然飛去若驚鴻，棄擲自嗟如卧鼓。
遥知旅枕生清夢，夢到江南春好處。
蒼杉拂雲煙翠深，爲弔大雄山下虎。
我識山中因褊頭，骨目清堅貌淳古。
便欲閒提折脚鐺，柏子庵邊結茅住。
行看談笑起雲門，海上横行如乃祖。
心上座余故人慧廓然之嗣而規方外之猶子也過予於湘上夜語有懷廓然方外作兩絕·其一
作者：釋德洪
朝代：宋

風骨東甌語带吴，見君滿眼是西湖。
徑山河上今佳否，想見年来鬢亦枯。
心上座余故人慧廓然之嗣而規方外之猶子也過予於湘上夜語有懷廓然方外作兩絕·其二
作者：釋德洪
朝代：宋

十年不得吴中耗，凋盡耆年付等閒。
聞道瘦規顔愈少，獨餘此老殿湖山。
忠子移居
作者：釋德洪
朝代：宋

忠子壁觀永皇暇，移居自提雙不借。
借車祭竈非我事，可聽夜舂響西舍。
人言渠儂大類我，試手作詩便聲價。
我詞勿學郊島寒，謫仙筆端能造化。
快亭
作者：釋德洪
朝代：宋

太丘作邑付絃歌，剩得清閑可奈何。
滿地棠陰驚晝永，小亭詩眼覺天多。
佳眠夏簟便光滑，醉耳松風喜再過。
想見句成書棐几，侍兒濃笑出微渦。
思禹兄生日
作者：釋德洪
朝代：宋

文章瑞世本奇豪，風鑒霜天夜月高。
且袖玉堂批誥手，戲来山邑試牛刀。
意長千里奔頳尾，恩重三山壓巨鼇。
滿薦壽觴何所祝，祝公親見折蟠桃。
悼山谷五首·其一
作者：釋德洪
朝代：宋

蘇黄一時頓有，風流千載追還。
竟作聯翩仙去，要将休歇人間。
悼山谷五首·其三
作者：釋德洪
朝代：宋

自顧面無四目，何止心雄萬夫。
和得靈源雅曲，繡繻更綰流蘇。
悼山谷五首·其二
作者：釋德洪
朝代：宋

人間識與不識，爲君折意消魂。
獨入無聲三昧，同聞阿字法門。
悼山谷五首·其五
作者：釋德洪
朝代：宋

平昔馭風騎氣，如今夜雨荒丘。
欲動西州華屋，空餘南浦漁舟。
悼山谷五首·其四
作者：釋德洪
朝代：宋

鬚鬢滄浪夢幻，江湖厭飫平生。
一旦便成千古，壞桐絃索縦横。
悼性上人
作者：釋德洪
朝代：宋

三年三過龍安寺，亹亹清談解逼人。
顧我偷閑久無侣，與君數面自成親。
轉頭忽作幽冥隔，彈指空驚夢寐新。
病眼看秋欲淒眩，攀翻投老一傷神。
惠侍者清夢軒
作者：釋德洪
朝代：宋

小軒面層崖，叢蕉手自種。
高風追二朗，生涯與師共。
默坐毎觀身，爐煙作雲湧。
蕭蕭半夜雨，亦足清君夢。
愈崇二子求偈歸江南
作者：釋德洪
朝代：宋

人笑南臺小，難安十八僧。
日貧因日富，宜減不宜增。
忽去兩禪衲，如分一室燈。
牀寛齊頂禮，睡快免相憎。
意行入古寺見鄧生之富以谷量牛馬寺舊藉余賦詩
作者：釋德洪
朝代：宋

清明雨過快晴天，古寺尋春亦偶然。
濃笑春風窮似我，也將柳絮當榆錢。
愿監寺自長沙遊清修依元禪師興發復入城余口占四首贈之·其一
作者：釋德洪
朝代：宋

過江問大溈路，失脚到小廬山。
慚愧沒箇虜子，滿堂都是鄉關。
愿監寺自長沙遊清修依元禪師興發復入城余口占四首贈之·其三
作者：釋德洪
朝代：宋

秋来又入重城，滿腹憨腮驚人。
只欠一箇布袋，便是彌勒化身。
愿監寺自長沙遊清修依元禪師興發復入城余口占四首贈之·其二
作者：釋德洪
朝代：宋

自笑乾陪奉漢，人誇熱肺腸僧。
飯了脱剝打睡，椎門擊撼不應。
愿監寺自長沙遊清修依元禪師興發復入城余口占四首贈之·其四
作者：釋德洪
朝代：宋

閑裏雖無白業，笑中自有丹沙。
啜我同遊蓬島，箇中棗大如爪。
慈明禪師真贊
作者：釋德洪
朝代：宋

緣生諸法名體絕，如空字身水魚迹。
是無相門緣寂宗，一切智智差别海。
公於是中如法船，汎然出沒無所畏。
使諸游者心泰定，種種驚怖成虛空。
平生神兵雙不借，玄機不動萬象驚。
而公宴坐不言中，諸有求心如古井。
鈍根阿師終聽瑩，法味迷醉如惺惺。
矍然奮迅爲一戲，句裏明人揳出揳。
紫金鎖骨眠空山，吁嗟音容不可覿。
當知其聲如雷霆，稽首慈明常出現。
慈覺見訪余適渡江歸以寄之
作者：釋德洪
朝代：宋

黄沙横吹意儻恍，江色摸胡迷背向。
刺舟開岸風掠耳，日莫歸來說驚浪。
旋添榾柮火蒙密，堵立咨嗟羅少長。
椀楪鏗然野炊熟，井税未輸夜舂響。
少年信脚蹈憂患，幾同蜑叟埋煙瘴。
歸來閑散贖辛勤，老住江村無雜想。
夢回書几有青燈，雞一再鳴布衾暖。
遙想老禪讀此詩，應作掀髯笑拊掌。
慎姪来侍求偈
作者：釋德洪
朝代：宋

十方都盧是箇虎，玄沙斫柴見不怖。
傍却報僧云是汝，言中有響今誰悟。
華林年少相體解，庵中與之同行住。
誰會呼作大小空，癡兒見之毛卓竪。
我居十年無侍者，呼喚應時随指顧。
有人問著是何宗，萬里無雲霜月苦。
慶長出仲宣詩語意有及者作此寄之
作者：釋德洪
朝代：宋

我有忘年生，氣韻亦秀拔。
豈惟有詩癖，亦醉凌波韈。
平生慎許可，期期不忍發。
但餘說仲宣，十常在七八。
袖中出清詩，韻字清到骨。
遥知亦說我，喜氣見鬚髪。
相思一水間，楚岫出毫末。
昨夜西風高，憑欄暮天闊。
識君定何時，目送孤鴻沒。
懷友人
作者：釋德洪
朝代：宋

不見鄰峰友，還同楚越遙。
毎勞孤枕夢，時過小溪橋。
憑檻疏簾卷，臨風細雨飄。
何當奉一笑，令我此情消。
懷友人
作者：釋德洪
朝代：宋

尋常輕别尚消魂，何況交情過弟昆。
孰謂此身閑日月，自慚疏跡信乾坤。
泠泠小雨江邊路，薄薄浮煙竹外村。
回首舊游方契闊，孤舟何處宿黄昏。
懷忠子
作者：釋德洪
朝代：宋

昏花委篝燈，夜雨集梧井。
空房嚙饑鼠，壞壁咽寒蚓。
有生獨多艱，念極淚殷枕。
親朋勢宜絕，醜惡諱聞聽。
棄遺等苦李，零落如斷梗。
忠也新數面，義已到刎頸。
願留廣推擠，守護輕軀命。
逐臭寧有理，嗜痂亦天性。
人情骨肉離，道義燕秦并。
相逢百憂中，如熱啜甘冷。
氣清秋潑山，韻勝月夕鏡。
何時一丘壑，攜子脱塵境。
風林作清歗，追步千峰頂。
懷慧廓然
作者：釋德洪
朝代：宋

蕭蕭暑雨過，空山成夜晴。
月出東南峰，娟娟風露清。
飛螢自開合，寒蟬亦悲鳴。
興來忽獨往，聽此落澗聲。
永懷西湖上，絕景玉壺明。
松際翛然姿，振策自經行。
即欲呼就語，忽隔千里程。
何時徑尋子，夜航過臨平。
呼猿何足道，摩雲亦虚名。
未若擇法眼，能識廓然兄。
應知像教末，大法欲欹傾。
談笑復一出，要使萬世驚。
燈火作朝夕，已有相似情。
願隨人天會，仰看辯縱横。
懷李道夫
作者：釋德洪
朝代：宋

半篙晚漲綠楊灣，接翅鷗歸霧雨殘。
數疊吴山圍楚夢，一番花信釀春寒。
别時小語依然在，隔歲来書展復看。
補衮胸中五色線，只今應作怒蜺蟠。
戊戌歲元日夢雲菴携登塔問答甚多覺而忘之作此
作者：釋德洪
朝代：宋

政和八年四十八，一念了知一切法。
顛倒妄想垢消滅，平等性智光通達。
常令現前絕功勳，不欲染污差毫髪。
雲庵夢中提誨我，不然何以同登塔。
戒壇院東坡枯木張嘉夫妙墨童子告以僧不在不可見作此示汪履道
作者：釋德洪
朝代：宋

雪裏壁間枯木枝，東坡戲作無聲詩。
霅川謫仙亦豪放，酒闌爲吐煙雲詞。
閙傳秀色絕今古，正如四月出盆絲。
老僧遮護不許見，敲門游客遭慢欺。
我來擬看亦乘興，興盡却還君勿嗤。
戲呈師川駒父之阿牛三首·其一
作者：釋德洪
朝代：宋

今代南州孺子，要是萬人之英。
安得際天汗漫，著此海上長鯨。
戲呈師川駒父之阿牛三首·其三
作者：釋德洪
朝代：宋

阿牛骨相似舅，文章定能世家。
差勝宗武不韈，猶作添丁畫鴉。
戲呈師川駒父之阿牛三首·其二
作者：釋德洪
朝代：宋

風鑒晴雲霽月，衣冠紫陌黄塵。
勿笑鐸駝長卧，起来便自過人。
戲廓然
作者：釋德洪
朝代：宋

久不對睿語，便覺牙頰强。
獨行谿山間，清鵠失羣伴。
温軟聞吳音，攀翻忽東向。
試問識睿否，客曰甚無恙。
但遭呂吳興，拽手不少放。
欲使開笑齒，說法人天上。
掉頭掣肘去，不顧西興浪。
登舟翻然行，萬衆皆目斷。
平生勇於道，氣韻真邁往。
安肯逐兒輩，低首投世網。
但恐呂望之，追法薛廷望。
茶鹽以加之，趁出白雲嶂。
要看呵佛祖，瘦拳捉藜杖。
戲贈劉跛子
作者：釋德洪
朝代：宋

相逢一拐大梁間，妙語時時見一斑。
我欲從公蓬島去，爛銀堆裏見青山。
扶杖而東渡五位橋曲折而北松下逢道人賢公喜爲之詩曰
作者：釋德洪
朝代：宋

賢也嶔嵌歷落，軒然頤頬開張。
松下偶然相值，立談愛子清狂。
投老庵讀雲庵舊題拜次其韻二首·其一
作者：釋德洪
朝代：宋

但覺意清淨，不知山淺深。
年華暗凋落，老境已侵尋。
三世樓鐘舊，一生香火心。
高風難補綴，永愧壁間吟。
投老庵讀雲庵舊題拜次其韻二首·其二
作者：釋德洪
朝代：宋

道鄉歸路晚，世迹陷泥深。
老死先通耗，病衰今見尋。
規模高世意，料理住山心。
月在孤峰頂，凍猿時一吟。
抵瓊夜爲颶風吹去所居屋
作者：釋德洪
朝代：宋

貪看長鯨吸舟楫，忽驚嬌蜃吐樓臺。
朦朧醉憶王城别，汗漫游從海國来。
夜半颶風攜屋去，朝来瘴霧放天回。
會須横笛騎雲背，笑響從教落九垓。
拄杖寄子因二首·其一
作者：釋德洪
朝代：宋

百節紫藤風骨，得自泐潭石門。
不受雲居勾絡，定知臨濟兒孫。
拄杖寄子因二首·其二
作者：釋德洪
朝代：宋

作伴經遊已徧，住山尚存典刑。
寄與毘耶作戲，當場攛出驚人。
招夏均父
作者：釋德洪
朝代：宋

北山深轉青松壑，萬疊煙霏空翠堆。
元亮果堪中路竢，子猷那敢棹舟回。
鳥工魂夢尋公去，蟬蜕塵埃出郭来。
他日荆林談笑處，行人應指兩翁臺。
提舉范公開軒面鍾山名曰寸碧索詩
作者：釋德洪
朝代：宋

湖山煙翠層，千葉青蓮拆。
公家蓮菂間，如眼不自覿。
一登功名途，富貴兩追迫。
開軒延爽氣，拄笏望秀色。
鍾山盤萬丈，雲破見尾脊。
殷勤度邑屋，分此一寸碧。
升空带青小，撐漢螺髻出。
我亦個中人，登覽增眼力。
知公寓逸想，喧不礙岑寂。
給札令賦詩，相顧愕坐客。
愧無暮雲詞，涴公雪色壁。
摩陀歌贈乾上人
作者：釋德洪
朝代：宋

處處三門向南開，青山綠水自圍裹。
鐘魚鳴時攤鉢盂，精粗随分喫些箇。
一生受用只如此，何用忙忙脚踏火。
口閑莫說事，留取吞飯顆。
眼明穿得針，要自時補破。
粥後眠一覺，不著溲漲亦不起。
齋後行數步，不是肚膨也打過。
我不求世人，世人不求我。
時時牽衣領，臃腫包頭渦。
一味怯風吹耳朵，世上許多人。
枿枿猶如蟻旋磨，團團並頭争什麽。
一籌輸與摩陀板頭盤脚坐，人言南嶽好。
奇峰七十朵，廬山更是好。
瀑布垂天雲，净色不受涴。
殿閣參差如畫出，萬人圍遶看登坐。
汝若學道便成佛，汝若不學地獄禍。
眼看鼻孔也尋常，六月日頭甚熱火。
一籌輸與摩陀看屋卧，喚渠挽不来，送渠推不可。
摩陀摩陀，無如之何。
問著不答，好啞大哥。
撫州北景德寺不見古畫第五尊羅漢
作者：釋德洪
朝代：宋

十八聲聞解倒根，少叢林漢亂山門。
知他何處攞齋去，不見堂中第五尊。
放光二大士贊
作者：釋德洪
朝代：宋

人趣可學道，乃爲婬事苦。
生那落迦中，方無婬欲樂。
衆生如犛牛，愛此貪欲尾。
異哉兩童子，藕花中化生。
對天龍鬼神，作大師子吼。
我若從今始，起於貪欲心。
是則爲欺誑，十方一切佛。
以是因緣故，證色身三昧。
我亦于今日，復作師子吼。
若從今日始，不斷貪欲心。
是則爲滅絕，十方三世佛。
願如二大士，持心等虚無。
太虚有殞壞，衆生界有盡。
我此願不盡，稽首平等慈。
廣大同體悲。
於刹刹塵塵，證我作是說。
政和二年余謫海外館瓊州開元寺儼師院遇其遊行市井宴坐静室作務時恐緣差失念作日用偈八首·其一
作者：釋德洪
朝代：宋

一切境界，病眼倒見。
但静意根，空慧自現。
政和二年余謫海外館瓊州開元寺儼師院遇其遊行市井宴坐静室作務時恐緣差失念作日用偈八首·其七
作者：釋德洪
朝代：宋

此障道法，上品蓋纒。
是何時節，乃復安眠。
政和二年余謫海外館瓊州開元寺儼師院遇其遊行市井宴坐静室作務時恐緣差失念作日用偈八首·其三
作者：釋德洪
朝代：宋

道人何故，婬坊酒肆。
我自調心，非干汝事。
政和二年余謫海外館瓊州開元寺儼師院遇其遊行市井宴坐静室作務時恐緣差失念作日用偈八首·其二
作者：釋德洪
朝代：宋

一切境界，随念而至。
念未生時，髑髏是水。
政和二年余謫海外館瓊州開元寺儼師院遇其遊行市井宴坐静室作務時恐緣差失念作日用偈八首·其五
作者：釋德洪
朝代：宋

折脚鐺子，随處安置。
食無精粗，但欲接氣。
政和二年余謫海外館瓊州開元寺儼師院遇其遊行市井宴坐静室作務時恐緣差失念作日用偈八首·其八
作者：釋德洪
朝代：宋

沙彌嗜乳，作乳中蟲。
三篾高道，一鉢孤風。
政和二年余謫海外館瓊州開元寺儼師院遇其遊行市井宴坐静室作務時恐緣差失念作日用偈八首·其六
作者：釋德洪
朝代：宋

心欲馳散，即當攝来。
大火聚中，青蓮花開。
政和二年余謫海外館瓊州開元寺儼師院遇其遊行市井宴坐静室作務時恐緣差失念作日用偈八首·其四
作者：釋德洪
朝代：宋

一日不作，一日不食。
誰其嗣之，我有遺則。
敦素坐誦公衮烏臼樹絕句嘆愛不已其詩云三年逐客弄湘流華氣遮欄兩鬢秋秪有荒寒江上樹尚成詩句聚眉頭成此寄之
作者：釋德洪
朝代：宋

我不識公衮，時時見醉墨。
愛其吐詞氣，人品極英特。
君看句中眼，秀却天下白。
前輩風流盡，尚復餘此客。
世議隘不容，道山歸未得。
三年謫湘楚，妙語敵山色。
歸來大江南，聲價長籍籍。
我亦不覊人，夢境聊戲劇。
要當徑尋君，已辦登山屐。
想見一秃翁，攫攘吾輩側。
新竹
作者：釋德洪
朝代：宋

琅玕數本倚墻陰，新筍均條忽作林。
昨夜小軒添得境，却煩佳月碎篩金。
旃檀四十二臂觀音贊
作者：釋德洪
朝代：宋

汝意有言，枯杌作鬼。
我心不生，髑髏則水。
乃知妄覺，一法成二。
湛然圓明，百千一耳。
稽首大士，應物而形。
随其小大，如谷答聲。
千臂執持，千眼觀照。
以無心故，受用俱妙。
臂如青春，藏於化身。
随其枝葉，疏密精神。
唯此瑞相，四十二臂。
不越徑寸，莊嚴畢備。
清凉寶月，或慈或威。
如欲舉足，花輪乘之。
碧螺之間，有佛儼容。
如蟭螟蟲，巢蚊睫中。
隱于石間，顯出蚌蛤。
以無礙慈，不擇清濁。
我觀震旦，種性猛利。
由聞思入，甘露滅地。
願加被我，障盡心開。
如觀世音，無礙辯才。
我說此偈，萬象合掌。
何以無礙，敲空作響。
日用
作者：釋德洪
朝代：宋

晝爲情緣，夜爲惡想。
譬如血脉，流注不斷。
笑喜怒罵，折旋俯仰。
我觀箇中，無三界相。
山河大地，與意俱喪。
十方分身，向此安葬。
耳中有塵，捕風縛響。
舌頭無骨，如拳展掌。
嬰兒哆啝，語無背向。
終必得物，人不敢誑。
是堅密身，獨露萬象。
纔落意地，即同侣伴。
早春
作者：釋德洪
朝代：宋

山中春尚淺，風物麗煙光。
澗草殷勤綠，巖花造次香。
浮根爭附絡，細葉正商量。
好在幽蘭徑，無人亦自芳。
早登澄邁西四十里宿臨皋亭補東坡遺
作者：釋德洪
朝代：宋

天下至窮處，風烟觸地愁。
村囂聞捉拗，岸汁忽西流。
鳥道通儋耳，鯨波隔萬州。
趁雞行落月，悽斷在蠻謳。
早行
作者：釋德洪
朝代：宋

失枕驚先起，人家半夢中。
聞雞憑早晏，占斗辨西東。
轡濕知行路，衣單怯曉風。
秋陽弄光影，忽吐半林紅。
昌禪師瓦翁塔
作者：釋德洪
朝代：宋

瓦翁外瓦中曠達，未死不妨先建塔。
心如平地起骨堆，聊對時人翻著韈。
住山送客不過溪，瓦徑不減石頭滑。
諸方来者莫麤心，舉步亦須防倒躂。
明年湘西大雪次韻送僧吴
作者：釋德洪
朝代：宋

夜殘陡覺寒生骨，夢斷空驚月轉簷。
瓶響卧聞秋蚓泣，火紅起撥白灰添。
欲酬清景尋儂去，更棹扁舟與子兼。
要倩新詩寫愁絕，笑呵凍硯蘸毫尖。
明應仲出季長近詩二首次韻寄之·其一
作者：釋德洪
朝代：宋

露葉朝陽沃棗桑，暑風吹鬢蕩蓮香。
已欣點水蜻蜓款，更覺營巢燕子忙。
翠浪舞翻争漲壟，黄雲割盡想登場。
小樓楯瓦誰庭院，弱柳多情故掩藏。
明應仲出季長近詩二首次韻寄之·其二
作者：釋德洪
朝代：宋

偶尋鄰叟問桑麻，踏盡山礬糝徑花。
傳得新辭春爛熳，更驚行草醉欹斜。
遙知小縣少公事，想見高情照物華。
尚念無家甘露滅，一蓑煙雨似玄沙。
明教夢中作
作者：釋德洪
朝代：宋

劍戟光芒星斗動，虎方肉醉山嶽恐。
層崖斷處一庵深，宴坐不言百神悚。
臨濟仆地掖而起，眼蓋叢林氣深穩。
覿面堂堂不覆藏，個中無地容思忖。
明日欲往龍華瞻大士像廓然和前詩叙其事又用韻答之
作者：釋德洪
朝代：宋

雙林大士不復見，聞說龍華畫像真。
要向冰霜識風骨，願求清冷洗貪瞋。
空庭再拜儼如在，扣几重看喜勝春。
我亦鈍根期聽法，質疑他日故應頻。
明白菴六首·其一
作者：釋德洪
朝代：宋

如来功德力，內外悉清浄。
念起勿随之，自然心無病。
明白菴六首·其三
作者：釋德洪
朝代：宋

石火機鋒上，那容著意根。
透情名出世，離念是知恩。
明白菴六首·其二
作者：釋德洪
朝代：宋

形與佛祖等，道致人天護。
戒浄福人天，心空同佛祖。
明白菴六首·其五
作者：釋德洪
朝代：宋

老去一菴深，聊將自浄心。
要當酬佛祖，終不負叢林。
明白菴六首·其六
作者：釋德洪
朝代：宋

歸路山花發，欣然折一枝。
動容揚古路，不墮悄然機。
明白菴六首·其四
作者：釋德洪
朝代：宋

瑞鹿吾所慕，勇决敢不勉。
夜来歸夢清，疑在啼猨巘。
春去歌
作者：釋德洪
朝代：宋

杏子生仁桃葉長，西園日脚踰女牆。
牆陰嬌語誰家娘，涼涼作隊來採桑。
玉纖拾礫抵翠羽，鶯燕笑語殊不忙。
吳蠶睡起未成繭，肺腸已作金絲光。
歸來遠山堆莫碧，無端野李嬌春色。
辛夷花零愁更多，熏骨真香無處覓。
春日作
作者：釋德洪
朝代：宋

山前山後花半紅，橋頭橋尾柳揺空。
流鶯枝上未成語，始囀一聲来去風。
春日同祖賢二道人步雲歸亭忽憶東坡此日詩有懷其人次韻
作者：釋德洪
朝代：宋

誰家楊柳欲遮門，依約東坡醉處村。
捶地不堪華屋句，仰天空記刻舟痕。
尚餘千載風流在，乞與三人語笑温。
歸路松風吹凍耳，共追前事弔英魂。
春日會思禹兄於谿堂
作者：釋德洪
朝代：宋

門前谿水蒲萄綠，風掠松窗料峭寒。
忽憶十年同禍福，那知今日共盤餐。
盡籖書策齊幽架，已買漁舟泊小灘。
君會不嫌村落僻，乘閑来此弄漁竿。
春日谿行
作者：釋德洪
朝代：宋

側布寶坊地，白沙楊柳灣。
憶曾嬰死禍，不自意生還。
已覺無鄉夢，今真是故山。
谿花眠霧雨，春在有無間。
春晚二首·其一
作者：釋德洪
朝代：宋

方見柳條堪結紐，忽驚梅葉解藏禽。
春歸掣肘徑不住，院落殘紅一寸深。
春晚二首·其二
作者：釋德洪
朝代：宋

閑愁一寸在垂楊，遊絲百尺拖清曉。
榆錢滿地贖春歸，山茶昨夜都開了。
春詞五首·其一
作者：釋德洪
朝代：宋

映門楊柳未全遮，纔有柔條自在斜。
不信春寒猶有雪，誤驚飄舞作飛花。
春詞五首·其三
作者：釋德洪
朝代：宋

昨夜江村雨一犁，白沙江路曉無泥。
戲波拍拍鳧雛暖，掠岸翩翩燕子低。
春詞五首·其二
作者：釋德洪
朝代：宋

春到梅梢雪未知，横斜初見過墻枝。
暗香愁絕無人問，一再風前月上時。
春詞五首·其五
作者：釋德洪
朝代：宋

郊原雨歇看春耕，繭栗能駝稚子行。
青杏欲嘗先齒軟，海棠開徧恰新晴。
春詞五首·其四
作者：釋德洪
朝代：宋

曉霽晴湖已拍橋，橋邊春色解相撩。
分疏積雨饒鶯舌，拘束東風倩柳條。
時余適金陵定居定林超然將南歸從余游以爲詩讖也復次其韻
作者：釋德洪
朝代：宋

袖手對君增白業，照溪嗟我減朱顔。
遥知歲晚歸心急，不爲江南卧看山。
晚坐藏勝橋望石門
作者：釋德洪
朝代：宋

好山千葉青蓮曉，斫額令人意已消。
微出樓臺知有寺，倦行雲樹忽逢橋。
此生未覺叢林負，肯處真教日劫超。
閒拾墮薪成淺立，細泉幽澗響寒蜩。
晚步歸西崦
作者：釋德洪
朝代：宋

屋除有路入深壑，曳履翛然獨往還。
播穀風光寒日近，摘茶時節亂山間。
花枝重少人甘老，燕子空忙春自閒。
歸晚斷橋逢野水，更能揎手弄潺顔。
晚歸福嚴寺
作者：釋德洪
朝代：宋

淺抹濃堆翠却煙，老松無數更蒼然。
石梯又入千峰去，時見樓臺夕照邊。
晚歸自西崦復得再和二首·其一
作者：釋德洪
朝代：宋

人歸西崦步翠麓，月出東峰湧玉盆。
詩如琥珀妙藏蚊，摩頭長詠笑自語。
劃席冥搜卧復蹲，筆端三昧撼乾坤。
衆人俯看旋磨蟻，忠義平生貫日霓。
也知用舍各由時，顯處山川非設險。
笑中陷穽却藏巇，此時擬議轢中泥。
晚歸自西崦復得再和二首·其二
作者：釋德洪
朝代：宋

世事回頭驚破甑，年華脱手墮空盆。
機鋒火聚不容蚊，持帆未欲乘風去。
捫虱閑爲抱膝蹲，掌中訶子是乾坤。
壓寨詞鋒盤屈劍，吸川酒膽倒垂霓。
脱巾露頂笑狂時，任意清閒饑得食。
關心名利醉登巇，濁流心念已澄泥。
晚秋溪行
作者：釋德洪
朝代：宋

熟路沿溪過石橋，掃除秋晚淨迢迢。
幽尋忽見蘭芽茁，小立仍逢柿葉飄。
撲摝水飛雙去鳥，𤤮瓏山響一聲樵。
歸來半掩殘經在，燕寢香凝碧未消。
景醇見和甚妙時方閲華嚴經復和戲之
作者：釋德洪
朝代：宋

夫子和雪詩，放意如注瓦。
手搏華嚴界，笑中已見借。
高詞師棗柏，寧暇數班馬。
如登妙高峰，如游廣莫野。
怪公個中人，亦入此保社。
朝來誰扣門，寂音老尊者。
扶筇坐山堂，詩眼不知夜。
不入人間世，誰將作圖畫。
但欠維摩女，玉骨無一把。
紛紛散奇英，梨花風雨打。
湖山晚多態，應接殆未暇。
此詩聊戲公，詩成還自寫。
書太平菴
作者：釋德洪
朝代：宋

興工願力經營地，樓閣咄嗟金碧開。
滿院青春人不管，一庭蒼蘚客閑来。
書寂音堂壁
作者：釋德洪
朝代：宋

永懷焦管愧平生，任運無心更道情。
野火燒廬成露寢，暑天因浴亦江行。
書承天寺西齋壁
作者：釋德洪
朝代：宋

半年客食毗陵寺，頗厭塵埃污衲裙。
雖有一身猶外物，且將萬事付浮雲。
忽思放浪佳山水，要與頑麻散骨筋。
凉夜滿庭風露重，竹梢微月欲紛紛。
書湛然亭
作者：釋德洪
朝代：宋

家在匡廬疊翠層，雲開彷彿見微稜。
褰衣欲上千巖去，隔岸扁舟喚不應。
書白水寺壁
作者：釋德洪
朝代：宋

寒巖花木鬭迎春，古寺修筠戰雨聲。
負日晴軒成坐睡，朦朧何處鷓鴣鳴。
書資國寺壁
作者：釋德洪
朝代：宋

行藏獨許青山見，議論猶容亂石聞。
勿謂衲盲貧勝我，谿分明月谷量雲。
書鑒上人香嚴堂
作者：釋德洪
朝代：宋

堂前叢玉知誰種，叢下高人自掃除。
未論擊聲回顧眄，先欣秀色上眉鬚。
隨宜萬偈風宣說，頓現千身月寫摹。
就地對誰曾畫餠，當年饞水救饑無。
書阿慈意消室
作者：釋德洪
朝代：宋

風過淵明卧處，林間子厚来時。
睡起一杯春露，壁間數句坡詩。
曹教授夫人挽詞
作者：釋德洪
朝代：宋

禮敬良天性，求賢比孟光。
搢紳聞懿淑，閭里發慈祥。
饌按今誰舉，山衣尚篋藏。
榮名增史牒，有子類鸞皇。
曾逢原待制真贊
作者：釋德洪
朝代：宋

冠冕道德，被服文武。
所臨有聲，最宜荆楚。
果於去惡，發姦破柱。
爲國金湯，折衝尊爼。
廣平南海，乖崕西蜀。
如雪中春，和而嚴肅。
名聞乳兒，威被草木。
能作豐年，茂我百穀。
筆下煙雲，胸次丘壑。
風流餘韻，與世酬酢。
至於談禪，氣壓諸衲。
戲以法界，玩于掌握。
補衮之線，調鼎之手。
笑而不言，置之懷袖。
咨爾邦民，再拜稽首。
潭非久留，歸相明后。
會師胡盧而笑曰獨無語以餞我乎因賦此
作者：釋德洪
朝代：宋

倦卧耆闍峰頂雲，呼船閒立楚江濆。
愛師任運如湘月，影入千江體不分。
會廣南因上人
作者：釋德洪
朝代：宋

我昔南游跨海還，夢中常憶海邊山。
匡廬忽見山中客，果笑人間是夢間。
會性之山中二首·其一
作者：釋德洪
朝代：宋

秋来林下偶相尋，松雨風泉一徑深。
小立聽君臨水語，十分知我住山心。
會性之山中二首·其二
作者：釋德洪
朝代：宋

江山千里笑談中，暖熱寒泉出伏龍。
却看秋容能拂掠，夕陽無語斂眉峰。
會福嚴慈覺大師
作者：釋德洪
朝代：宋

慈覺初見我，背呼仰而應。
遂同宿湘上，夜語如建瓴。
犀顱氣不讋，虎頷目有稜。
精彩類澄觀，突兀掩萬僧。
喬嶽占南極，寒翠知幾層。
此老家此山，親分漳水燈。
寶坊天雨華，午梵盤清冥。
欲知法席盛，但看道價增。
破夏出山來，乃爾忘規繩。
蓋皮爲之灾，公卿慕聲稱。
我幸無子累，癡鈍人所憎。
平生寢飯外，摩挲一枝藤。
少年入三吳，題詩徧西興。
歸來舟彭蠡，浪山雪崩騰。
匡廬落笑中，萬疊横空青。
又嘗游并汾，趼足渡河冰。
衝虎上太行，雞鳴見日昇。
此樂墮渺莽，坐睡頭鬅鬙。
朅來湘西塢，倦鶴整羽翎。
只待秋風健，祝融期再登。
會蘇養直
作者：釋德洪
朝代：宋

方忻望廬山，忽見蘇養直。
向來敗意事，捉手一笑失。
瀾翻誦新詩，與山爭秀色。
歸來對青燈，危坐口挂壁。
翰林謫仙人，隱顯吁莫測。
正恐騎魚去，千里作一息。
木上人久游歸宗贈之二首·其一
作者：釋德洪
朝代：宋

熏烝聞見有源流，詩學寒谿老比丘。
勿訝談禪太文彩，從来虎穴不生彪。
木上人久游歸宗贈之二首·其二
作者：釋德洪
朝代：宋

携詩過我亦翛然，百孔寒光壞衲穿。
日與廬山對酬酢，故應妙語嚼芳鮮。
朱世英守臨川新開軒而軒有槐高數尺因名之作此
作者：釋德洪
朝代：宋

聖朝賢佐蔚如林，天獨於君著意深。
喜氣欲傳黄閣信，夏窗先露綠槐陰。
望雲匆起懷親念，隱几難忘濟世心。
他日此軒成故事，壁間應載野僧吟。
李伯時畫彌陀像贊
作者：釋德洪
朝代：宋

以慈爲室，以忍爲衣。
法空爲座，示同體悲。
四十八願，爲世所歸。
如日沒時，鳥接翅飛。
大哉甘露，妙法縂持。
令我觀門，洞開坦夷。
諦見自心，妙絕知思。
是皈依處，真不思議。
律我意馬，使不妄馳。
光明現前，見白蓮池。
不假中陰，屈伸頃時。
欣然化生，如八歲兒。
何以至此，請審思之。
皆我精進，想力所持。
稽首妙湛，不動巍巍。
令一切衆，絕癡暗疑。
有同願者，但瞻導師。
脱然蟬蜕，出五濁泥。
李光祖自了翁法窟来訪余於鍾山留十日方知鼻孔大頭向下既行作六首送之·其一
作者：釋德洪
朝代：宋

應思靈鷲多年别，来作鍾山十日留。
一句鶻崙難劈破，風泉松月夜堂幽。
李光祖自了翁法窟来訪余於鍾山留十日方知鼻孔大頭向下既行作六首送之·其三
作者：釋德洪
朝代：宋

六根清净精進力，二熱消亡法供真。
舌本青蓮香不歇，色身三昧現塵塵。
李光祖自了翁法窟来訪余於鍾山留十日方知鼻孔大頭向下既行作六首送之·其二
作者：釋德洪
朝代：宋

南畆頭陀施毒手，北山道者起慈心。
解於糞掃堆頭笑，拾得茸穿穴鼻針。
李光祖自了翁法窟来訪余於鍾山留十日方知鼻孔大頭向下既行作六首送之·其五
作者：釋德洪
朝代：宋

一切女人皆障道，十分厚味最傷生。
登牀未敢期穿屨，見慢須防起現行。
李光祖自了翁法窟来訪余於鍾山留十日方知鼻孔大頭向下既行作六首送之·其六
作者：釋德洪
朝代：宋

履稀瘦處却知肥，間物須防獄治之。
虎穴魔宫同止住，寒灰枯木是男兒。
李光祖自了翁法窟来訪余於鍾山留十日方知鼻孔大頭向下既行作六首送之·其四
作者：釋德洪
朝代：宋

分身可集呈真僞，寶塔能言透死生。
佛眼尚難窺向背，謾煩機巧並頭争。
李商老自山北道中作詩見寄次韻
作者：釋德洪
朝代：宋

蹇驢醉頬兀紅酣，眼艶秋波望翠嵐。
長向詩中見風度，愛君筆力似黔南。
李師尹以端硯見遺作此謝之
作者：釋德洪
朝代：宋

歙珍先數刷絲紋，那料端溪更逸群。
已作退閑今似我，温然自重尚如君。
豈宜禪室埋聲價，合在文場著策勳。
忍垢風櫺應有夢，夢随筆陣掃煙雲。
李德修以烏蘭河石見示
作者：釋德洪
朝代：宋

烏蘭洲塞夏國口，大河天來箭激溜。
排空但聞地喘吼，勢撞石壁欲穿透。
石堅捍之不肯受，攧雷濺雪喧夜晝。
千年石骨亦不朽，碎爲青紅雜怪醜。
疆埸久空爛甲胄，舉觴天子千萬壽。
李侯横槊千騎後，望雲賦詩劍礙肘。
徐涉河流馬俯齅，下馬得之等瓊玖。
萬里來歸亦何有，出以示我爲拊手。
笑君兒嬉忘白首，李侯氣如春在柳。
大河西虜置懷袖，君徒自珍世不售。
敲門那能易升斗，功名偶然夢豈久。
道人乃爾自薄厚，此石笑汝汝慚否。
李德茂家有磈石如匡山雙劍峰求詩
作者：釋德洪
朝代：宋

胸次能藏大千界，掌中笑看小重山。
飛来華嶽一峰失，幻出匡廬雙劍閒。
偶觸篆煙雲點綴，戲澆硯滴瀑潺顔。
莫將道眼生分别，随意聊安几案間。
李成德畫理髪搔背刺噴䎳耳爲四暢圖乞詩作此四首·其一
作者：釋德洪
朝代：宋

經月得樓颼，頭懶垢不靧。
樹間一梳理，道與精神會。
李成德畫理髪搔背刺噴䎳耳爲四暢圖乞詩作此四首·其三
作者：釋德洪
朝代：宋

呿口眼尾垂，欲噴將未發。
竟以紙用事，快等船出閘。
李成德畫理髪搔背刺噴䎳耳爲四暢圖乞詩作此四首·其二
作者：釋德洪
朝代：宋

痒處搔不及，賴有童子手。
精微不可傳，齬齒一轉首。
李成德畫理髪搔背刺噴䎳耳爲四暢圖乞詩作此四首·其四
作者：釋德洪
朝代：宋

耳痒欲拈去，猛省須用䎳。
注目深探之，疏快滿鬚髪。
李端叔自金陵如姑谿寄之五首·其一
作者：釋德洪
朝代：宋

東坡坐中醉客，讓君翰墨風流。
爲作羊曇折意，莫年淚眼山丘。
李端叔自金陵如姑谿寄之五首·其三
作者：釋德洪
朝代：宋

數疊夕陽秋巘，雨餘眼力衰時。
可是招要歸思，故應醖造新詩。
李端叔自金陵如姑谿寄之五首·其二
作者：釋德洪
朝代：宋

老去田園可樂，秋来禾黍登場。
相見雞豚社飲，諠譁曖熱谿堂。
李端叔自金陵如姑谿寄之五首·其五
作者：釋德洪
朝代：宋

舉世誇君筆語，霧豹渠知一斑。
莫問人間非是，且看醉裏江山。
李端叔自金陵如姑谿寄之五首·其四
作者：釋德洪
朝代：宋

月下一聲風笛，尊前萬頃雲濤。
玉堂他年圖畫，卧看今日漁舠。
李端叔誕辰
作者：釋德洪
朝代：宋

未見犯寒梅，已有催春雨。
催春春未歸，却有曇花飛。
飛香塞世間，何人知鼻處。
遙知與世且同波，隨分盤餐付兒女。
李運使贊
作者：釋德洪
朝代：宋

風度凝遠，和氣如春。
綠髪授道，精敏絕倫。
名冠縉紳，挺然忠義。
知國知兵，如唐陸贄。
頃者天府，奉使江南。
晝錦之榮，父老聚觀。
頓節西州，盗發江浙。
提師百萬，蕩其窟穴。
凱旋而還，口不言功。
但欲使民，生於死中。
重臨南楚，化行郡邑。
如春在花，不見痕迹。
恢躁坦夷，易親難忘。
眎其胸次，山包海藏。
宜宿玉堂，宜在黄閣。
跬步可待，昂霄聳壑。
長沙之民，自懷其私。
龕此畫像，飲食必祠。
李道夫母挽辭
作者：釋德洪
朝代：宋

縉紳家法想清規，平昔高風此一時。
居約雲山夫有道，客陪房杜子無疑。
九原淚濕老莱袂，千字碑傳幼婦詞。
他日欲尋賢母墓，北山松雨路人悲。
杏殻觀音菩薩贊
作者：釋德洪
朝代：宋

對現色身，色身三昧。
如無邊春，透塵透海。
使諸衆生，道與神會。
知寂滅法，不以身礙。
随欲觀者，非小非大。
此銀杏殻，纖穠向背。
百福莊嚴，千花自在。
稽首大慈，如大地載。
如皎空月，無所覆蓋。
舍精進幢，如堅剛鎧。
太虚殞消，我願不退。
東坡畫應身彌勒贊
作者：釋德洪
朝代：宋

唯老東坡，秀氣如春。
游戲翰墨，撾雷翻雲。
偶寄逸想，幻此沙門。
了無一事，荷囊如奔。
憨腮皤腹，行若不聞。
衆生狂迷，以利欲昏。
如一器中，閙萬虻蚊。
吾未暇度，駝卧猿蹲。
傲睨一世，随處乾坤。
東坡羮
作者：釋德洪
朝代：宋

分外濃甘黄竹筍，自然微苦紫藤心。
東坡鐺內相容攝，乞與饞禪掉舌尋。
東流阻風
作者：釋德洪
朝代：宋

秋葉叢邊風索索，迎賓亭下水瀰瀰。
蓼花深處老漁父，更把牀頭羌笛吹。
東溪僧聽泉堂
作者：釋德洪
朝代：宋

諸方游徧歸來晚，閒構虚堂贖世紛。
雷轉空山動林葉，雪飛亂石濺溪雲。
石橋舊處龍湫吼，漱玉曾看嶽色分。
拄策眼高雙耳瞶，上方白塔却親聞。
栽松道者真身贊
作者：釋德洪
朝代：宋

生死變滅，如漚在海。
無有處所，浩然茫昧。
而此老人，游戲自在。
出死入生，初無限礙。
譬如壯士，脱袍著鎧。
令鎧與袍，儼然相對。
是故山中，兩身俱在。
凡夫衆生，爲眼所蓋。
爲抉其膜，使生光彩。
桐川王野夫相訪洞山既去作此兼簡直夫
作者：釋德洪
朝代：宋

野夫加於人一等，玉骨春容含秀整。
已驚詞源倒三峽，會看聲名重九鼎。
江南盡處山作堆，雨餘青碧數峰開。
那知萬壑千巖處，風帽蹇驢能獨來。
鳳凰鸑鷟未入眼，今識鵷雛猶恨晚。
興闌掉頭不肯留，出門去袂聊一挽。
君家富貴若騎虎，擁鼻未免非虚語。
何當解带食太倉，時時携被宿玉堂。
棗柏大士生辰因讀易豫卦有感作此
作者：釋德洪
朝代：宋

人間解纕沙，開視兒眼前。
鉢飯度永日，一裘支十年。
月巖與雲壑，佳處輒留連。
誰云道林黠，猶覓買山錢。
棗柏大士畫像贊
作者：釋德洪
朝代：宋

鬚眉如畫頎而美，風神如秋氣奇偉。
平生歸宿東北方，長勞動中寂而止。
翛然跣足散衣行，智智用中不乖體。
帝王家生得自在，壽量不書絕終始。
虎受使令心境空，女爲伴助憎愛棄。
冠巾傳心即俗真，方隅示法即事理。
只將棗柏薦齋鉢，我来閻浮非著味。
自然光明生齒牙，我談辭章皆實義。
佛子授汝以顯訣，一言便足超十地。
随順無明起諸有，若不随順有離異。
聖賢酪生凡乳中，只由觀照戒定慧。
是謂大士同體悲，令我頓入一切智。
作大佛事徧塵刹，華藏界中容頓轡。
以空爲坐禮十身，以願爲舌說千偈。
如以花說無邊春，如以滴說大海味。
稽首世間妙蓮華，願常清净出泥滓。
棗柏生辰
作者：釋德洪
朝代：宋

十世古今圓當念，日用當以何法驗。
夢中享盡百年榮，黄梁未熟路傍店。
乃知無明無性體，狂逐妄緣顛倒轉。
棗柏指我此妙門，故能千偈如瓴建。
楊文中將北渡何武翼出妓作會文中清狂不喜武人徑飲三盃不揖坐客上馬馳去索詩送行作此
作者：釋德洪
朝代：宋

蘭叢聚貴客，花輪環侍兒。
三盃吾徑醉，四座汝爲誰。
但覺眩紅碧，了不聞歌吹。
翩然上馬去，海月解相隨。
楞伽端介然見訪余以病未及謝先此寄之
作者：釋德洪
朝代：宋

楞伽劇談喜高笑，一鉢安巢在雲杪。
我游廬山二十年，聞名常多識面少。
道林過我古南臺，路逢泥軟手提□。
臺輿瓦合今果爾，更呼鄰僧相與來。
次天覺韻二首·其一
作者：釋德洪
朝代：宋

欲振雲菴出格風，直教魔界化成空。
此邦已属張無盡，二佛難同一化中。
次天覺韻二首·其二
作者：釋德洪
朝代：宋

百千萬億恒沙佛，正眼觀来縂是空。
縱有毗耶方丈子，爲渠權置睫眉中。
次後韻
作者：釋德洪
朝代：宋

平生邁往氣，醖造次公狂。
才高簿書縛，貌和無歎傷。
君看此風味，自是萬夫望。
利害方焚如，唾笑皆清涼。
潁皋舊廬在，頃稻連畝桑。
時以笏拄頰，阻隔如澗岡。
少陵功名念，看鏡毛髪蒼。
長哦和秋雨，旁林更聞螿。
人生行樂耳，萬事付一觴。
淮南謫天厨，大言忘巽牀。
吾儕本疏拙，閲世忘否臧。
願言置此喙，無咎持括囊。
桂賢供火浴，龜虚得刳腸。
一蓑煙雨蝸兩角，我耕南畝君開荒。
次忠子韻二首·其一
作者：釋德洪
朝代：宋

湘雲刺世眼，獨可著閑蹤。
鷗迥千尋雨，江寒一再風。
旋鑽新火後，初脱夾衣重。
坐客經年别，蘭芽茁舊叢。
次忠子韻二首·其二
作者：釋德洪
朝代：宋

新秧翻翠浪，青子退紅英。
穫麥風光近，絡絲歡笑聲。
瞢騰幽夢破，醖造小詩成。
好在歸來燕，營巢占畫楹。
次韻
作者：釋德洪
朝代：宋

先生絳闕姿，名字占仙籍。
妙年取榮名，翰墨乃其職。
而云賦歸歟，戲語吾不逆。
醉翁昔仙去，人間暫休息。
文字頗横流，士氣久不懌。
公實不出後，議論有精識。
冰壺含青春，不容一塵隔。
吐句如善射，字字皆中的。
佳麗增奇峭，欹側多醉墨。
高辭敦故舊，讀之氣横臆。
閲深似退之，頓挫雜抛擲。
如春餙萬物，妙用無罅隙。
故人困長哦，其節不容擊。
自昔聞公家，諸郎居連璧。
道學進未艾，慶澤流無斁。
紛華脱髪棄，酌古分陰惜。
汎觀得其要，雲升復川益。
孝友如機雲，爭攘笑丕植。
聞風方對食，不覺起投筴。
神交夢成趣，意合氣自激。
廬陵在何許，縱望手加額。
那知湘江上，握手笑墮幘。
妙處無陳鮮，傾蓋如夙昔。
歸來看屋梁，喜極心更惕。
弟兄定世家，富貴已尋逼。
而我世憎嫌，暮景桑榆迫。
相從可忘年，頑魯幸勿責。
一懽難把玩，轉顧成陳迹。
閉門工寢飯，且復適吾適。
遙知不吾詫，頗嘗有此客。
次韻
作者：釋德洪
朝代：宋

我昔度瘴海，夜浪光熳熳。
經旬困掀簸，飲食借日旦。
動輙值牆壁，更覺歸心懶。
平生百念灰，但有身爲患。
卧看生與死，兩者無可揀。
那知故園山，秀色長在眼。
愛此□洌崖，中有山房瞰。
會當持老齒，嚼此無沙飯。
次韻二僧題永安壁上
作者：釋德洪
朝代：宋

二休書壁詩爭妙，促席吟時愧不同。
豪句大鯨秋駕浪，俊才細馬曉追風。
支筇放蕩千峰裏，萬事收藏一笑中。
約我清溪老蓮社，茅茨相映小橋東。
次韻五首·其一
作者：釋德洪
朝代：宋

成破須臾知世相，雨雲翻覆見交情。
何時一葉春湖闊，塞管橫風夜月清。
次韻五首·其三
作者：釋德洪
朝代：宋

懷中但自除衣垢，面上從教有唾痕。
負日風檐成坐睡，夢隨鷗鷺落江村。
次韻五首·其二
作者：釋德洪
朝代：宋

正爾思山想歸路，偶行看雪立階除。
忽驚晝永軒窗迥，推抵清寒擁燎罏。
次韻五首·其五
作者：釋德洪
朝代：宋

措置已落古人後，猛省令人愧衲裙。
廬山好處軒窗在，留眼歸看五老雲。
次韻五首·其四
作者：釋德洪
朝代：宋

莓苔徧地榆錢滿，院落無人柳絮飛。
信手翻書香篆冷，夕光山翠上窗扉。
次韻亭上人長沙雪中懷古二首·其一
作者：釋德洪
朝代：宋

楚國樓臺凌九霄，軟風行復弄柔條。
當年絃管今何處，飛雪滿空如舞腰。
次韻亭上人長沙雪中懷古二首·其二
作者：釋德洪
朝代：宋

數峰江上曉不見，指點先煩楖標條。
却望蒼崕尋折榦，偃松梢重壓龍腰。
次韻余慶長春夢
作者：釋德洪
朝代：宋

阿環夢回如墮雲，硯中玉纖如醉文。
香囊翠被不復見，華清草木猶醺醺。
仙郎春光洗懷抱，柔情不斷如芳草。
軟風細漲玉横斜，一尾追風北山道。
詞鋒落紙磨秋霜，千首今餘萬丈光。
從來支遁識神駿，歲月不知君意長。
次韻信民教授謝無逸游南湖
作者：釋德洪
朝代：宋

春游每覺客愁消，最愛晴湖漲柳橋。
鴨綠皺寒初拍岸，鵝黄照影自垂條。
惱人風物今如許，著意春光已不撩。
但得與君同一醉，何辭日日作詩招。
次韻偶題
作者：釋德洪
朝代：宋

鈍拙無人著眼看，一庵睡快如梁端。
那知高軒肯過我，終日笑語成盤桓。
畏公筆力不可敵，坐令三峽回奔湍。
威稜王節照湘楚，誇聲衆口鋒刃攢。
此篇意氣更傾寫，句法超絕風格完。
許令賡酬亦不免，但恨語带儒生酸。
苦嫌絲竹圍醉枕，卧看烟縷凝雕盤。
雙泉雲樹時到夢，神武門前思挂冠。
朝來清事亦稠疊，野飯蓬窗分小團。
人間曲屈多敗意，莫辭時此同幽懽。
次韻兀翁
作者：釋德洪
朝代：宋

漁人寄語兀翁道，出沒烟波各有由。
死見鑊湯如攧浪，愛魚心在未甘休。
次韻元不伐知縣見寄
作者：釋德洪
朝代：宋

我讀元侯詩，嶮若過驚浪。
忽於旋渦中，濺雪湧千嶂。
又如曹征西，唾手縛袁尚。
又如花間春，熟視迷背向。
何從得此客，要是萬夫望。
少年翰墨場，開口取卿相。
低摧牛刀中，軒特見雅量。
君看風月湖，自是無盡藏。
應手物華妙，纖穠見情狀。
平生冥捜眼，已照鮑謝上。
自當走奇勳，豈止稱師匠。
嗟余衰退者，那敢論輩行。
正如羊叔子，堅卧答陸抗。
詩成急雨來，掃盡層雲障。
重慚無傑句，酬君語豪壯。
次韻公弱寄胡强仲
作者：釋德洪
朝代：宋

念昔謫海南，路塵吹瘴風。
未即棄溝壑，尚在拴索中。
親朋半天下，萬里不一逢。
髯胡豈有罪，乃肯與我同。
情親等昆弟，使令惟西東。
時爲解我語，道大自不容。
邵陽雨中别，涕淚落無從。
我伴有形影，渠歸無僕僮。
三年鍛百巧，遂成瘖與聾。
今日復何日，嶽寺聞樓鐘。
聚觀迎萬指，登睫排千峰。
黄泉天復見，白骨肉已重。
髯雖未對面，音問已喜通。
夫子佐岣嶁，有道如葛洪。
筆力扛九鼎，奇語出遽匆。
長篇春爭麗，送我歸新豐。
且約老南嶽，幅巾追瘦筇。
拊手輒大笑，此計隨虚空。
山林當付我，君事侯與公。
麒麟未易系，健鶻那可籠。
次韻吏隱堂二首·其一
作者：釋德洪
朝代：宋

拄笏西山爽氣新，萬人如海一閑身。
堂中自蠟登山屐，門外從增沒馬塵。
美祿方辭緣肆志，華軒偶羡見清真。
遺編半掩思標致，未必今人愧古人。
次韻吏隱堂二首·其二
作者：釋德洪
朝代：宋

此堂華構面層城，意趣追回萬古情。
落帽被嘲真有道，買金償謗亦求名。
黄庭卷掩凝香縷，畫戟門深列衛兵。
安用山林笑朝市，戲將軒冕寄餘生。
次韻君武中秋月下
作者：釋德洪
朝代：宋

秋光一半去無迹，萬里陰晴占此夕。
書生醉語哦月詩，想見看朱眩成碧。
白公初携佳句歸，便覺草露寒霑衣。
夜晴蘭室亦懷古，領略太白懷玄暉。
千字一揮纔瞬息，流珠走盤紛的皪。
故應奇韻自天成，此詩如女有正色。
風鑒從來别俗氛，吐詞句句含煙雲。
坐令一日傳萬口，不減長吉題高軒。
君家客皆天下士，放意高談飲文字。
江左風流掃地空，今日追游可無媿。
嗟予秃鬢欲逃名，朅來百慮霜雪凝。
世間垢習揩磨盡，但餘猨鶴哀吟聲。
劉生餐痂亦何美，玄德結𦙤應有旨。
平生清境吾所嗜，正如翔鸞飲須醴。
君看清河夜升鏡，微雲滅盡如磨瑩。
定當先生度青冥，思冷魂澄亦幽興。
笑中筆陣横詞鋒，照人秀色煙茸茸。
調高未數紫芝曲，酒味且卧黄金鍾。
人生一笑如電掣，豈特山舟藏歲月。
自慙陋句類無鹽，敢並高人天下白。
次韻吳提句重九
作者：釋德洪
朝代：宋

朝來多爽氣，拄笏望西山。
看君此標致，合在臺閣間。
賴有宗之輩，文字相往還。
遥知醉九日，紅潮生玉顔。
嗟予抱瘴痾，古寺長閉關。
亦復把霜蘂，行嗅賞餘閑。
琢詩償清境，索句常苦艱。
愛君吐雲詞，端爲破天慳。
氣勝起疲墮，語妙鐫老頑。
正當作小字，明窗寫斕斑。
次韻吳興宗送弟從潙山空印出家
作者：釋德洪
朝代：宋

身心俱出家，豈復論家世。
一念斷攀緣，即入三摩地。
珍重大願王，此法端可恃。
若能訓此心，是畢丈夫事。
君看宏覺師，後身是曇諦。
儻欲貯甘露，先將潔令器。
自當福人天，豈止能自利。
譬如雞出燖，真復生厭離。
空印法門傑，淨慈數高弟。
初不荷吾法，亦自爲□瑞。
汝能傾心事，建此平生志。
淨中有浮念，何異目有翳。
內外俱一如，乃稱真正士。
以此談妙法，要使天華墜。
百里半九十，良醫三折臂。
果解信此言，不媿甘蔗裔。
次韻周倅大雪見寄二首·其一
作者：釋德洪
朝代：宋

萬瓦粲清曉，披衣挂北窗。
春先歸楚國，誰獨釣湘江。
瘴熟甘欺得，詩嚴合受降。
更憐風絮比，想見髻鬟雙。
次韻周倅大雪見寄二首·其二
作者：釋德洪
朝代：宋

白晝通紅火，蕭蕭驚打窗。
折綿寒未透，兀夢睡先降。
那敢犯詩壘，自然摧慢幢。
重看寄來句，呵手剔殘缸。
次韻周運句見寄
作者：釋德洪
朝代：宋

頑鈍世推鄙，而君偏切磋。
借神觀有漏，騎氣到無何。
昔共飲臨汝，今同家汩羅。
衡門似長吉，軒蓋幾時過。
次韻周達道運句
作者：釋德洪
朝代：宋

大澤深壑間，難藏舟與山。
此身唾霧中，安得長朱顔。
講公如夙昔，婁永嘗追攀。
定作甕中畫，磨衲映青綸。
次韻周達道運句二首·其一
作者：釋德洪
朝代：宋

問人欲買山，便應知官情。
詩眼艶秋水，袖手望空青。
家蓄不貪寶，寸田常自耕。
永懷柴桑歸，悠然見真誠。
不甘口腹累，折腰求乳腥。
偶題五字句，醉墨半欹傾。
麒麟入圖畫，鼎彞書姓名。
何如癭瓢中，獨酌郎官清。
鳥啼春寂寂，院靜花冥冥。
懸知睡足處，衾暖紙窗明。
次韻周達道運句二首·其二
作者：釋德洪
朝代：宋

朱門連大藩，知是故人宅。
登門一笑懽，忘其身是客。
叢林斷岸西，聚落一水隔。
欲知往來數，雞犬亦相識。
人情改朝夕，世議苦迫窄。
公輩月輪高，不涴濁流色。
撥書臥清曉，井汲聞餘滴。
職嚴賓謁少，境靜意自適。
嗟余眷閭里，邊風馬嘶北。
公賢義當親，此外吾何擇。
瘴痾蘇晝簟，小寢喧鼻息。
夢驚哦公詩，清懽洗岑寂。
次韻嘉言機宜
作者：釋德洪
朝代：宋

幽尋野外興何如，蠶市村囂憶故墟。
煮繭生涯春老大，餉田時節意蘇舒。
吹開麥浪南風至，落盡花房小雨餘。
暫借僧窗聊假寐，夢驚身世兩蘧蘧。
次韻垂金館
作者：釋德洪
朝代：宋

風簷負日背胡牀，千顆初驚昨夜霜。
噀霧香争和露擘，過墻枝作照林光。
佳名曾用題書尾，小字仍呼背藥囊。
先與兒曹爲美兆，讀書窗映笏頭黄。
次韻壁間蔣侯詩
作者：釋德洪
朝代：宋

軒前叢玉是誰種，笑裏風姿件件宜。
耐久節高真不屈，此情惟有雪霜知。
次韻夏均父寄曾元素三首·其一
作者：釋德洪
朝代：宋

溪上江山似故鄉，朅来卜築近魚梁。
會須一葉浮秋浪，卧看驚飛白鳥行。
次韻夏均父寄曾元素三首·其三
作者：釋德洪
朝代：宋

孤鳳丹山五色雛，人呼身後秘行書。
高標秀徹如春曉，更愛含風萬頃湖。
次韻夏均父寄曾元素三首·其二
作者：釋德洪
朝代：宋

文章風節冠中朝，聳壑昂霄太華高。
想見山陽賓從上，醉圍佳麗寫臨皋。
次韻夏夜
作者：釋德洪
朝代：宋

隱几羣動寂，池塘浮夕光。
瓦溝急雨過，熏風滿南堂。
飛螢忽點衣，小立聞荷香。
東南喜見月，微雲復遮藏。
長哦潁皋詩，清語涼肺腸。
勁氣終不屈，鏌鋣淬光芒。
高懷寰宇間，蠢蠢犇炎涼。
斯人古遺直，天質自温良。
兹夜發遐想，易親復難忘。
歸田無别意，難以枘入方。
次韻天覺進喜雪
作者：釋德洪
朝代：宋

萬馬天街聽啟關，曉光佳氣潑人寰。
春生殿閣玲瓏外，秀發園林頃刻間。
爲瑞懽聲浮動植，争妍詩句麗江山。
從教飛上朱藍袂，點綴彤墀玉筍班。
次韻天錫提舉
作者：釋德洪
朝代：宋

攜僧登芙蓉，想見綠雲徑。
天風吹笑語，響落千巖靜。
戲爲有聲畫，畫此笑時興。
夙習嗟未除，爲君起深定。
蜜漬白芽薑，辣在那改性。
南歸亦何有，自負蘆圌柄。
舊居懸水旁，石室如仄磬。
行當洗過惡，佛祖重皈命。
念君别時語，皎月破昏暝。
蠅頭錄君詩，有懷時一詠。
次韻太學茂千之
作者：釋德洪
朝代：宋

君詩清絕若冰壺，讀之六月失煩暑。
我雖好吟無逸才，空有千篇俗於土。
料君肺腸飽清秋，馭風騎氣無何游。
投毫欲和先噪吻，詩源慳澀勞披搜。
吾廬題者徧今古，今古當以君爲優。
我今即死且無愧，先生未識真吾羞。
次韻孫先輩見寄二首·其一
作者：釋德洪
朝代：宋

從来佳句出寒餓，太白飄零子美窮。
箸下萬錢如有意，作詩遣興不須工。
次韻孫先輩見寄二首·其二
作者：釋德洪
朝代：宋

長欲探懷取卿相，對人信口比伊周。
安知投老空拳在，句法不醫雙鬢秋。
次韻宿東安
作者：釋德洪
朝代：宋

淡雲缺月兩微茫，獨酌沽来竹葉香。
已把功名比雞肋，更驚世路似羊腸。
心情老去俱消盡，詩律年来覺倍强。
解誦東坡北歸曲，此身安處是吾鄉。
次韻宿清修寺
作者：釋德洪
朝代：宋

湘山也學廬山好，落瀑聲飛繡谷風。
正欲來歸向兒說，戲將收拾入詩中。
浪驚醉枕寒松響，春滿茶鐺活火紅。
清景骨飛嗟未到，故應唯許夢魂通。
次韻宿聖谿莊
作者：釋德洪
朝代：宋

家聲十輩擁朱輪，更畜青牛解鬭犇。
應念高樓閑舞袖，故憑山月洗吟魂。
助舂泉落量雲谷，輸税人歸吠甑村。
被冷夜晴成好夢，馬随香霧入修門。
次韻宿黄沙
作者：釋德洪
朝代：宋

無計遮攔歲月飛，歲除江寺老垂垂。
自圍紅火堆危坐，熟讀黄沙感歎詩。
已笑因山論肥瘠，更驚逢水說分離。
重湖去國三千里，想見殘缸夢斷時。
次韻寄傲軒
作者：釋德洪
朝代：宋

道夫飛鳥倦知還，一鉢安巢又故山。
無累自然增逸興，有名終恐廢長閑。
背時生計風煙上，随意園林指顧間。
應笑市朝争奪者，暗驚清鏡失朱顔。
次韻寄吳家兄弟
作者：釋德洪
朝代：宋

朱門連屬南昌郡，東湖褒賢拔高峻。
西山卷簾入欄楯，富貴遮人不容進。
我初見之不敢瞬，吳家諸郎特風韻。
戲語嘲之終不愠，筆鋒落處風雷趁。
冰華百番一揮盡，紅粧聚看眼波俊。
一堂喧闐客懽甚，大厦吞風簷月近。
君看渥洼本龍孕，俗馬那能著神駿。
次韻寧鄉道中
作者：釋德洪
朝代：宋

夹道傳呼部曲奔，遥知秋色動吟魂。
黄柑綠橘平蕪路，剩水殘山夕照村。
似鏡此心清自迥，如雲往事去無痕。
鐘聲有寺藏煙翠，忽見林間窈窕門。
次韻履道雨霽見月二首·其一
作者：釋德洪
朝代：宋

昨夜中庭樹，陰寒葉上稠。
今宵掃疏影，寫出十分秋。
次韻履道雨霽見月二首·其二
作者：釋德洪
朝代：宋

雨洗詩魂健，梅梢月色新。
遥知愁絕處，對影只三人。
次韻巽中見寄四首·其一
作者：釋德洪
朝代：宋

君才俊卻海東青，鼻笑生華筆有靈。
寄我小詩足風味，展開如對鏡中形。
次韻巽中見寄四首·其三
作者：釋德洪
朝代：宋

停蓄幽懷萬頃波，一傾要及少年時。
正當清嘯尋君去，已辦登山綠玉枝。
别後夢歸關不住，得歸車已走先鋒。
催詩疥子撈春甕，有味難言却皺容。
次韻巽中見寄四首·其二
作者：釋德洪
朝代：宋

臥念高人最起予，時時想見秀眉疏。
石門自古無佳句，寄語雲山莫放渠。
次韻平無等歲暮有懷
作者：釋德洪
朝代：宋

文章有神驚穎脱，風雷先聽毫端落。
窮年秀氣不知休，此蓋道餘德之粕。
大人見世當有馭，一枝區區何足托。
此語令君意自消，雙眸新退重重膜。
鼻端餘地大於天，揮斤請看無沾堊。
吟詩寫字到骨清，寓意乃佳工折莫。
我年十五恃豪偉，廢食忘眠専製作。
人令瑕玷混吞聲，將使駭世驅時惡。
那知任已返吾病，邇來猛省能自薄。
默唇僻處兀聾癡，十問煩人慵一答。
聚呵隨罵嗟愚狂，不詳乃背初心約。
我不怪君亦不嗔，君獨何心惟喜躍。
人生異趣各有謀，分定那可相更博。
君不見謫仙歷落解全真，月下一尊堂獨酌。
又不見淵明坦率從所好，悶遭五斗相纒縛。
矧予於世百無求，紛紛固可俱抛却。
歲月更如秋晚池，草木向枯泉欲涸。
行看東風顛沛來，又麗繁紅入斜蕚。
次韻廓然送瑫上人
作者：釋德洪
朝代：宋

營辦勝緣真戲事，臨平此偈亦逢場。
妙無影迹如龍句，應笑癡人戽夜塘。
次韻張司錄見寄
作者：釋德洪
朝代：宋

不曾識面已傾倒，便覺胸中涇渭分。
句精不減李長吉，才高大類沈休文。
看山詩眼湛如水，拄笏爽氣高摩雲。
他年竹屋夜連榻，妙語懸知過所聞。
次韻張敏叔畫桃梅二首·其一
作者：釋德洪
朝代：宋

要看紅雨滴殘春，作陣驚飛亂蝶群。
好在一枝長不死，謾煩詩筆掃煙雲。
次韻張敏叔畫桃梅二首·其二
作者：釋德洪
朝代：宋

玉骨冰姿過眼空，却煩摹刻倩詩工。
暗香錯莫知誰寫，多謝黄昏一陣風。
次韻彦周見寄二首·其一
作者：釋德洪
朝代：宋

詩先春色附湘船，来與幽人結浄緣。
句好空驚碧雲合，韻高疑在白鷗前。
君應歸誦陶彭澤，我亦南尋率子廉。
想見江頭同握手，採茶時節雨餘天。
次韻彦周見寄二首·其二
作者：釋德洪
朝代：宋

歸思啼禽日夜催，寶書臨罷意徘徊。
榆錢滿地買春去，嶽色渡江排闥来。
行樂風光清夢曉，卧披煙雨曲屏開。
興来敏速詩千首，落筆人驚挟怒雷。
次韻彦由見贈
作者：釋德洪
朝代：宋

華亭富文物，最後機與雲。
妙年翰墨場，唾手立奇勳。
萬物鼻一堊，馳掃數揮斤。
道人出塵者，一見過所聞。
置之緇衣林，玉石宛自分。
能將霅溪晝，解追青龍氲。
超然勁高節，冰雪看此君。
故應知見熟，玉骨久受熏。
天眼視浮俗，爭奈空煎焚。
我尋住山侣，識子吳江濆。
人生各有適，未易分黠嚚。
風物亦自私，草木俱忻忻。
何當斷岸塢，賡歌蒼石垠。
我詩無傑句，愧子才逸羣。
此篇頗尚有，句意雅而文。
把玩值清月，林影白紛紛。
高懷亦自放，豈以我輩云。
君看功名事，真如過耳蚊。
行將挂社籍，蓮沼開奇芬。
勞君讀此詩，正如蕕與薫。
次韻彭子長僉判二首·其一
作者：釋德洪
朝代：宋

我窮親舊絕，君來殆天遣。
度關一句妙，不撥機自轉。
令人意頹然，盎如醉黎衍。
新詩麗吳姬，霧鬢風前卷。
細看發豪放，川犇驚地喘。
才高那可妬，默念耳自反。
不禁數餘年，三眠蠶欲繭。
思君誰與同，月度微雲淺。
次韻彭子長僉判二首·其二
作者：釋德洪
朝代：宋

悉如羊公鶴，氋氃費推遣。
心如旋磨驢，日夜團圞轉。
夫子爲譏訶，譬說頗蔓衍。
愁心得少休，忽作象鼻卷。
出門無所詣，地坐息疲喘。
路窮輒一笑，興盡復回反。
風光聞布穀，人家初煮繭。
倚藤望九峰，層疉分濃淺。
次韻彭子長劉園見花
作者：釋德洪
朝代：宋

我昔海山度寒食，雖有花看非故園。
今年寒食花又見，已在故園疑夢魂。
虚弦喪氣念前痛，瘴面敢辭增唾痕。
此生流落坐曠達，晚悔坦率加辛勤。
覺城老子天乞我，人品秀拔高摩雲。
定應分身在絳闕，想見珮璫裙褶纁。
君看翰墨吐秀句，綠楊春重含朝暾。
袖中功名未暇探，且復行樂追幽欣。
陋邦忽見洛陽面，爲誰扶頭清露翻。
殘春風日太醇釅，發粧初罷爭迎門。
豐肌忍調獺髓醫，笑渦尚初紅朝温。
謫仙點筆風雨疾，少陵眼寒煙霧昏。
公獨寓之一戲耳，寧用解語方佐尊。
夜深秉燭花不睡，飲到落月窺金盆。
情鍾耳熱意一折，賦詩遶紙風雷奔。
詩成我讀輒起舞，自忘首禿衣紲袢。
泠然馭風欲仙去，引手便覺天可捫。
歸來僵卧數屋角，萬象困頓天不言。
次韻思忠奉議民瞻知丞唱酬佳句
作者：釋德洪
朝代：宋

兩詩清於玉堂卧，氣如漢軍爭袒左。
高軒想見連璧來，輾我門前碧苔破。
爲君哦此萬籟簧，楚音變盡餘微些。
文章自然真吐鳳，句拙見之那敢和。
高材要當萬錢食，小邑折腰坐饑餓。
仲弓曾爲太邱令，義方亦作吉陽佐。
丈夫功名未入手，行樂莫嫌詩酒涴。
次韻思晦弟雙清軒
作者：釋德洪
朝代：宋

門前無俗駕，籬外有青山。
不出已成趣，懶惰心所安。
鳴鳩驚午夢，意消風物閑。
可憐脩竹林，遮我茅三間。
兄毎緣詩來，有時忘巾冠。
永愧隔壁呼，束带酬問端。
此詩可三復，句挾風霜寒。
令人想見之，恨身無羽翰。
壽子一杯水，世隘軒獨寛。
次韻思禹兄見懷
作者：釋德洪
朝代：宋

刺桐花映野薔薇，湘水侵門過客稀。
此日音書經歲隔，何時麈尾對君揮。
樓高三楚天空闊，夜久千巖月正暉。
我託叢林如越鳥，南枝雖穩亦思歸。
次韻思禹思晦見寄二首·其一
作者：釋德洪
朝代：宋

新詩夜讀寒更盡，兄弟盡容窺所藴。
此詩未暇數奇趣，談笑先看押難韻。
家在筠溪白石灘，後堂分得玉千竿。
遥知華屋青燈夜，想見對牀風雨寒。
湘山曉學愁眉淺，思歸憑高意凝遠。
貫珠妙語肯寄我，暴富人驚呼北阮。
何時促詔紫宸對，草制千言倚馬待。
才高合在明光宫，忍令流落江湖外。
我漁意不在金鱗，湘浦華亭一樣春。
苑頭佐舟未乾沒，問法僧來寂寞濱。
古師政與人意合，有問自應忘所答。
一波纔動衆波隨，光徧千燈無壞雜。
次韻思禹思晦見寄二首·其二
作者：釋德洪
朝代：宋

多生垢習消磨盡，一念定光空五藴。
尚能弄筆戲題詩，如鐘殷牀有餘韻。
南臺煙靄隔重灘，城廓遙應認刹竿。
湘西六月失三伏，一枕窗風午簟寒。
年來懶復嫌山淺，更欲移庵藏僻遠。
又思喧寂不相妨，卧念當年三語阮。
鏡裏朱顔豈長對，歲月去人寧少待。
是身已作夢幻觀，肯復經營此身外。
議郎材志堪逆鱗，笑談解生寒谷春。
會看爲天作喉舌，願聽高風淮海濱。
要知未必與世合，載之詣世世不答。
譬如瓶中有澠淄，雖與世混終不雜。
次韻思禹題方竹
作者：釋德洪
朝代：宋

不改平生歲寒操，近来随世解方圓。
知君出異驚群聽，顯我尋常是一偏。
但見蒼官遭寵錫，那知青士亦超遷。
水花院落春風晚，庭種連蕉怪石前。
次韻性之
作者：釋德洪
朝代：宋

一笑形骸外，便能携手行。
雲容與山靨，今日眼偏明。
共坐松下石，仰聽松上聲。
古人亦何遠，安用社中名。
次韻性之送其伯氏西上
作者：釋德洪
朝代：宋

乃翁純孝曾種玉，一雙秀榦森如束。
憶昨同舟游鄴都，鬢鬚尚带廬山綠。
只今追想如夢魂，更堪哦子陽關曲。
霜蹄暫蹶堪一笑，連璧終當照金屋。
且醉山中浩蕩春，錦繡誰同賞雲谷。
次韻惠梅禪師見寄秋日四首·其一
作者：釋德洪
朝代：宋

客情容易到雙眉，乾沒晴湘夜月暉。
風露滿庭人未寢，飛螢故入小簾幃。
次韻惠梅禪師見寄秋日四首·其三
作者：釋德洪
朝代：宋

兑高山水目清暉，雨勒孤雲放縦飛。
多謝炎凉摧溽暑，更闌静極忽僧歸。
次韻惠梅禪師見寄秋日四首·其二
作者：釋德洪
朝代：宋

長廊廣殿午風清，禪倦何妨曳履行。
歡喜閒中有奇事，鑷髭空對紙窗明。
次韻惠梅禪師見寄秋日四首·其四
作者：釋德洪
朝代：宋

飽霜毛穎泛松煤，窗底魚牋自在開。
琢得小詩清似玉，步筇時遶紫莓苔。
次韻憑欄有作
作者：釋德洪
朝代：宋

金殿誰焚南海香，靄然芬馥撲回廊。
數枝銀燭高低照，兩箇清螢上下光。
風度素秋驚宿鳥，水舂碧澗濯游舫。
欄干獨倚無人問，細細孤吟月滿堂。
次韻拉空印游芙蓉
作者：釋德洪
朝代：宋

翰墨平生氣吐霓，詩成先喜示筠谿。
山中見客應偏好，筆力知公不肯低。
夜寂據梧饑鼠出，巖空同聽怪禽啼。
上方聞說非人世，更陟緣雲第幾梯。
次韻敦素兩翁軒見寄
作者：釋德洪
朝代：宋

識暗長嗟未燭微，坐令歸夢遶巖扉。
忽驚塵土登須鬂，已覺雲山負衲衣。
孤坐知君扶瘦策，此詩慰我脱危機。
天藏鍾阜一區勝，乞與君儕爲發揮。
次韻新化道中
作者：釋德洪
朝代：宋

形骸寄簪紳，趣味在林麓。
楚國富山水，下車已心足。
昨聞入層翠，超放等犇鹿。
情高如謝安，舉手弄落瀑。
恰如紅粧女，弓彎雙屈曲。
登高發清嘯，餘響動林木。
名山冠東南，佳處數天目。
以比衡霍勝，家雞例野鶩。
歸來渡湘江，水作鴨頭綠。
應懷絳翠山，歸期何日卜。
次韻方夏日五首時渠在禹谿余乃居福嚴·其一
作者：釋德洪
朝代：宋

殘書半摺立風檐，欲步還慵睡未忺。
忽憶故人談笑處，擘蓮嘗芡禦炎炎。
次韻方夏日五首時渠在禹谿余乃居福嚴·其三
作者：釋德洪
朝代：宋

山縣蕭條早放衙，蓮塘無主自開花。
三义路口炊煙起，白瓦青旗一兩家。
次韻方夏日五首時渠在禹谿余乃居福嚴·其二
作者：釋德洪
朝代：宋

聲華籍甚淛東西，胸次玲瓏絕坎蹊。
那料南来遭白眼，强顔腰作偃松低。
次韻方夏日五首時渠在禹谿余乃居福嚴·其五
作者：釋德洪
朝代：宋

我憶西湖山水清，君詩說盡欲歸情。
何時京口同煙艇，柔櫓咿啞短作程。
次韻方夏日五首時渠在禹谿余乃居福嚴·其四
作者：釋德洪
朝代：宋

水閣風微快葛衣，沙村返照淡餘暉。
數聲楚些無情思，不似吴中緩緩歸。
次韻明應仲宗傳送供
作者：釋德洪
朝代：宋

老住江上村，隨分亦迎送。
陪堂一鉢飯，不得日日供。
唯無清淨福，正坐失脩種。
後身老湘龐，測然施心動。
妙語俱積香，把玩廢吟諷。
才高氣駿特，飛兔不受控。
天與洗妬慳，何止愈頭痛。
吾聞佛事門，同宗而異用。
甘贄打粥鍋，應仲獨送供。
次韻春風
作者：釋德洪
朝代：宋

吹鬢風俱小雨来，殘紅掃盡露蒼苔。
稻畦綠錦無邊幅，更欲煩君爲剪裁。
次韻晚起
作者：釋德洪
朝代：宋

春眠失曉殊可喜，紅日曈曨聞喚起。
平生嚼蠟觀世間，一覺夢鄉如此矣。
次韻曹彦清教授見寄
作者：釋德洪
朝代：宋

泮宫授道最馳名，想見經筵玉麈横。
學問有源堪景仰，行藏無地受譏評。
門前江浪銀山攧，醉裏詩篇錦段明。
遠宦不須嗟白眼，只今臺閣半書生。
次韻曾伯容哭夏均父
作者：釋德洪
朝代：宋

青松傲霜雪，事悞亦迍邅。
或脱斧斤厄，則遭藤蔓纏。
北渠材砢礧，聳壑色芳鮮。
不作千楹棟，終爲萬斛船。
那知過華屋，長慟搖空鞭。
增擊疑仙去，超搖棄我先。
但餘殷枕淚，無復對牀眠。
憶昨游湓浦，曾同上紫烟。
春光隨杖履，咲響落雲泉。
尚想登臨處，仍哦唱和篇。
暗驚生死隔，默數十三年。
臺憲登羣彦，秋風吹一鸇。
誅姦志未舍，謀國疏空傳。
醉馭毛車度，誰推日轂旋。
歲時嗟易得，力命古難全。
報施徒云爾，功名信偶然。
清忠光竹帛，英氣歛山川。
哭子如臨敵，當勾失短鋋。
次韻曾侯分春亭
作者：釋德洪
朝代：宋

杖藜庭下花如海，紅浪顛風急雨時。
分得春歸無著處，都將裁刻入新詩。
次韻曾侯見寄
作者：釋德洪
朝代：宋

客食石門寺，而今僅兩年。
衰遲嗟我老，邂逅識君賢。
聖域人稱亞，儒林秀譽先。
未揎攀桂手，已許買山錢。
壟麥秋期近，庭槐晝影圓。
方思歸去日，忽得寄來篇。
意合蒙推奬，情親出愛憐。
格幽凌雪勁，詞錦照人鮮。
把玩欣無厭，行吟却悵然。
句追工部袂，氣拍翰林肩。
世已驚殊異，名宜改半千。
永懷風露重，遶徧舊池蓮。
次韻曾侯贈菴僧
作者：釋德洪
朝代：宋

野僧自是閑，不復知閑味。
譬如菴中人，不見菴外事。
次韻曾嘉言試茶
作者：釋德洪
朝代：宋

不嫌滯留湘水涯，時作新詩誇露芽。
此篇醉墨翻龍蛇，雷鎚雨雹飛塵沙。
開卷疾讀喜欲譁，此郎真是能世家。
氣如横槊萬騎遮，妙如琢玉無疵瑕。
縉紳傳觀衆口誇，矧余秃鬢纏袈裟。
崔嵬胸次書五車，於人豈止一等加。
坐令應手開天葩，不因筆端夢生花。
何時詞刃誅姦邪，世途嗜好紛萬差。
風流掃地吁可嗟，十年去國道路賖。
兩手未忍置所拏，賈生豈欲從螾鰕。
淵明但愛談桑麻，湘西有舍如藏蛙。
年來頗種東陵爪，愛君才宜踐清華。
妙年聲譽聞童牙，君看愛客自著茶。
紅粧聚觀爛朝霞，撐突萬卷遭搜爬。
職宜蓮燭燒窗紗，不宜槐笏趨早衙。
未甘終老勤山畬，尚能見子昂霄耶，想見霧窗煙縷斜。
次韻曾機宜游山湘江晚望
作者：釋德洪
朝代：宋

貪看江草間江花，不覺移舟著淺沙。
數筆瀟湘春自曉，橘叢離落露人家。
次韻曾機宜題石橋
作者：釋德洪
朝代：宋

公才受斧斤，鼻端有餘地。
一官游人間，窮達置度外。
著屐登名山，眺覽吞眼界。
倒傾蛟龍室，聊爲翰墨戲。
搏取華藏海，几間日相對。
石橋亦何有，萬峰作階陛。
平生冠世境，勝踐得君輩。
壞壁題新詩，一洗俗眼眥。
我本箇中人，久負未歸債。
我自負名山，名山豈余棄。
次韻曾英發兼簡若虚
作者：釋德洪
朝代：宋

大曾秀發如層顛，小曾秋水隨方圓。
二豪說詩氣曠逸，而我老坐如蹲猨。
弟兄駿氣驥墮地，自憐老欲蠶三眠。
一庵收身萬事外，但有壞衲長堆肩。
會看連璧登集賢，腰間纍纍金印懸。
分緣自是公家事，安知不秉卿相權。
平生忠義要活國，濃笑東川無杜鵑。
古城野寺□□□，白灰已燼餘凝烟。
瘴痾未損方曲臂，靜如鴻鶴就拘攣。
清詩寄我忽驚矍，秀對白鷗春水前。
長哦曳履□□□，餘韻發越鳴朱絃。
坐令萬象受控勒，知君有筆真如椽。
細看字字有根蒂，滿掬明珠誰爲穿。
詩壇從此不敢詡，受降君已臨中堅。
次韻曾韻句游山
作者：釋德洪
朝代：宋

夫子謫仙隱於儒，仲連太白真其徒。
栴檀林間法檀度，翰墨場中行秘書。
譬如山川有珪璧，光被草木蒙碔砆。
又如羽毛有麟鳳，瑞照百鳥藏鶚鼯。
玉堂金馬未入手，公不自嘆旁人吁。
猒看朱門森畫戟，暇日聊爲山水娛。
下車褰衣卻部曲，縱望林壑情忻愉。
朱陵洞口見落石，引手匊雲跳明珠。
詩成萬象在掌握，磨琢無玷如瑾瑜。
旁觀十吏不駐足，一日萬口傳荆湖。
南山道人紛□□，摹寫磬石煩丹朱。
歸來盡以錄寄我，意句不盡情有無。
爲公長哦立風檻，明月滿軒時卷舒。
吾聞駿馬日千里，未遭剪拂隨鹽車。
嗟余駑鈍世鄙笑，分甘垂耳同騾驢。
世間安得支遁眼，畫作嘶風神駿圖。
次韻朝陰二首·其一
作者：釋德洪
朝代：宋

轆轤曉汲罷，幽響聞餘滴。
不知雨毛空，但覺炊煙濕。
閑居少過從，屋角寒藤入。
夫子獨念我，問訊常絡驛。
時來款柴扃，饑飽共休戚。
此詩麗如春，妍暖破岑寂。
如追薊子訓，可望不可及。
次韻朝陰二首·其二
作者：釋德洪
朝代：宋

稻田翠浪翻，風葉朝露滴。
按行阡陌間，歸來袍袴濕。
駮雲漏日脚，窗户空翠入。
當年走京塵，日莫馳山驛。
此生彈指間，強半是悲戚。
朅來效支遁，買山老閑寂。
君真許詢輩，詩語時見及。
次韻李商老匡山道中望天池
作者：釋德洪
朝代：宋

幽人修水上，春漲冒陂田。
時時想見之，笑頰微渦旋。
往來柴桑間，妙語生雲煙。
廬山自高寒，青碧開晴天。
倚藤望絕頂，風味如斜川。
我思從之游，子亦當勉旃。
詩成聊假寐，歸夢歷層顛。
次韻李商老送杲上人還石門
作者：釋德洪
朝代：宋

解彈無絃琴，急拍紅牙碎。
得生覩史天，冤債有頭對。
須知泐潭禪，妙出言詮外。
猛焰爐中墮指冰，箭鋒拄處君休昧。
次韻李太白
作者：釋德洪
朝代：宋

我讀謫仙詩，句卒意不盡。
層峰俯絕壑，可望不可進。
忽如登旋雲，便覺星斗近。
濁醪世間義，糟粕真典墳。
先生瓊液口，不飲嫌其村。
只今牛渚春，盎盎餘醉魂。
昔醉過汗漫，懷袖揣崑崙。
爾來頽檐下，負日虱自捫。
次韻李方叔水宿
作者：釋德洪
朝代：宋

高視世波增眼寒，公如砥柱捍驚湍。
市中一虎成三口，醉裏扁舟過百灘。
佳處每煩詩句寫，勝游宜作畫圖看。
遙知二老相逢處，拾得風前一笑懽。
次韻李方叔游衡山僧舍
作者：釋德洪
朝代：宋

道鄉見城郭，世路謾升沉。
寺勝增佳氣，壁間餘醉吟。
僧殘過客少，山好爲誰深。
寧識通泉尉，獨懷經濟心。
次韻李端叔見寄
作者：釋德洪
朝代：宋

一官游戲且同塵，夢寐江湖亦可人。
軒冕久知身是寄，魚鰕纔說口生津。
解嘲鏡裏蕭疏髪，時吐毫端浩蕩春。
自古浯溪好風月，買山終欲與君鄰。
次韻棋堂
作者：釋德洪
朝代：宋

畫戟叢中小寢驚，日長閑試道衣輕。
含風廣厦過微雨，賓從時聞下子聲。
次韻楊君所問
作者：釋德洪
朝代：宋

學道全無箇入頭，老師曾指路蹤由。
岸如欲上先停棹，車若不行須打牛。
殘蕚萬枝紅錦墮，暮雲一縷碧煙浮。
爲君直截根源說，不落春緣會也不。
次韻權巽中送太上人謁道鄉居士
作者：釋德洪
朝代：宋

我讀瘦權詩，起舞忘華顛。
疑與霅溪畫，句法爭後先。
遥知清嘯處，逸氣生雲泉。
聊將笑時語，乞與人間傳。
思君發遐想，瘦坐如癡禪。
便覺香爐峰，青碧開連天。
太禪十年舊，生計良蕭然。
清辰一鉢外，卧有三根椽。
偷笑癡種子，夢幻供肥鮮。
鍾山領略游，相值衡門前。
將謁道鄉老，巨浪翻吳船。
想見笑撫掌，衣裾雪花湔。
次韻汪履道
作者：釋德洪
朝代：宋

君去中秋猶一缺，爽氣洗開倍明徹。
昨夜宵晴獨倚欄，露冷鳴廊卷風葉。
百年客舍熟黄梁，夢境偶逢還偶别。
谢安擁鼻公豈免，百年死灰我何說。
故國天涯眼力衰，飛鳥當還倦始知。
可憐此别秋方壯，未審重來是幾時。
次韻汪履道
作者：釋德洪
朝代：宋

老來漸覺朋儕少，夜室孤禪還自照。
惟詩垢習未全除，賴有汪郎恰同調。
嘗聞從來以類從，谷風忽作虎應嘯。
交道今嗟張紙薄，老人嘗乖少年約。
與君一笑似三秋，此道長令洞開廓。
次韻法林禪寺
作者：釋德洪
朝代：宋

聞道高人願力深，幽居端與法爲林。
風泉松雨随宜說，密室晴軒共一音。
意妙故應人不薦，地偏還喜我相尋。
夜闌更入詩三昧，消盡平生未死心。
次韻渡江有作
作者：釋德洪
朝代：宋

棄舟植杖首重回，隔岸遥聞津鼓催。
淮上梅傳春信至，江南山逐笑聲来。
行瞻瑞霧籠雙闕，更看神光發五臺。
王事幸陪方外樂，爲君點筆走風雷。
次韻游南嶽
作者：釋德洪
朝代：宋

天迥游絲百尺輕，水寒時覺縠紋生。
琢磨佳句輸吾弟，文點春眠付老兄。
山寺獨来無一事，竹軒相對有餘清。
永懷東院成千古，寂子難忘叔姪情。
次韻游南嶽
作者：釋德洪
朝代：宋

退之倔强遷掲陽，道經衡山愛青蒼。
逸羣駿氣不可禦，頓塵初控青絲韁。
朝雲偶開豈有意，妙意放浪高稱揚。
我生少小善詩律，讀之坐令身世忘。
朅來結友本上座，南遊私喜初心償。
橘洲看雪已清絕，更櫂野航浮碧湘。
忽驚萬峰上雲雨，走棟飛檐雲雨旁。
知誰憑欄俯落日，跳丸一笑千嵒光。
紫金雞含一粒粟，磨塼作鏡傳遺芳。
小庵自披慈忍服，十方普熏知見香。
巉巉玉骨撼不應，但誦妙偈聲琅琅。
只今般若臺前路，過者拳拳加敬莊。
我尋遺迹恍自失，譬如一葦航渺茫。
三生爲掃坐禪石，往事令人思建康。
紹隆佛種有神足，九旬妙義談汪洋。
當年以法施窮乏，無數珠璣曾斗量。
而今但有樓觀好，再拜顧瞻空涕滂。
我公王事獲勝踐，自謂此樂非尋常。
情高賦詩亦感慨，十年出處何明詳。
竹軒莫涼暑雨過，風簷把玩情激昂。
初如冰輪湧東崦，漻漻雲幕方高張。
俄如奇兵出不意，鐵衣雪刃森堂堂。
細窺如春在花柳，芳心皺眼開包藏。
魂驚豪氣立毛髪，風檣駕浪犇龍驤。
韻如玉色映晴晝，清如碧瓦粲曉霜。
適如醉鄉識歸路，醇如燒春浮玉觴。
意公前身是太白，醉貌宜披雲錦裳。
芳津浣匙飯雲子，美液澆齒嘗瓊漿。
吾聞高辭殆天得，寧論結髪翰墨場。
酸寒鳥迹無足道，坐令藉湜仆且僵。
皆言筆端有五色，不然古錦纒肺腸。
夜闌掩卷耿不寐，空庭曳履心彷徨。
譬如三伏黄塵道，坐令炎燄欣清涼。
又如病鶴長側腦，仰看千仞孤鸞翔。
嗟余膽大亦欲和，韻險恍疑登太行。
何時坐隅乞詩藁，襟量懸知容攫攘。
吾恐斯文將斷絕，長哦披髪下大荒。
兒曹乃欲犯矢石，洪鐘何異施莛芒。
公如珠玉在淵石，榮輝草木皆煌煌。
讀其詩律似仙曲，不雜人間笙與簧。
我非賞音空嘆息，擬欲學之嗟未遑。
遙憐與僧登絕頂，意適暗驚人世忙。
詩成氣焰如項籍，叱吒千人誰敢當。
自嫌白髪世不要，萬回歌舞聊佯狂。
盤珠豈有影迹露，霧豹不欲文彩彰。
那知湘上偶邂后，氣岸欣逢許子將。
霜鬢須面一破笑，城隅古寺眠閒房。
心知貴賤不同調，且復抵掌談江鄉。
□□暇日陪杖履，對公豈敢談文章。
兹遊正類羊叔子，湛□與山俱不忘。
次韻游南嶽題石橋
作者：釋德洪
朝代：宋

飛梯上雲雨，猨臂攀層巖。
天風吹鬢須，兹行非人間。
幽泉不知處，但聞鳴珮環。
嶮艱硋清快，洄渦走平寛。
□□落萬仞，濺雪驚潺潺。
懸崖忽見寺，白晝方掩關。
境□□遐想，坐久生清寒。
山空寂無人，鳥啼花不言。
雲披獻青嶂，風檻爭卷簾。
次韻游南臺寺
作者：釋德洪
朝代：宋

青原生下一角麟，單丁住山須底物。
試垂一□□□□，阿師鈯斧成乾沒。
憑欄小立與僧語，浮雲卷盡千峰出。
永懷倔强韓退之，南遷正坐譏訶佛。
山雲開遮良偶然，自詫精神費詩律。
閻侯愛山得雲饒，勝處遲留多記述。
慕韓毎毎手加額，見詩未讀壁先拂。
此公文不數□□，微詞天姿含宋屈。
次韻游方廣
作者：釋德洪
朝代：宋

萬峰纏煙霏，一線盤空路。
丹楹出翔舞，半在生雲處。
海人猨臂上，哀湍不堪泝。
夫子英特人，自是幹國具。
醉耳厭絲竹，來此良有故。
臨高賦新詩，妙語發奇趣。
便欲抱琴書，亦作東家住。
山靈應拊掌，笑公入窘步。
自當眠玉堂，蓮燭夜枉顧。
偶此愛山爾，戲語亦瓦注。
富貴本縛公，雲泉寧可付。
置卷發遐想，湘月微雲度。
次韻游石霜
作者：釋德洪
朝代：宋

霜華舊游秋正深，澗風落日寒蟬吟。
歛眸默數曾到處，笑看碧煙浮水沉。
朅來大旆爲山至，山綰煙鬟三十二。
當時老宿契新豐，坐令衲子如雲萃。
眼前無復見此公，歎息叢林掃地空。
空餘樓殿出雲雨，塗金澗碧光巖叢。
卧聽松風難比擬，個中偈句誰宗旨。
賴公摹寫入新詩，公不作詩山媿恥。
次韻游衡嶽
作者：釋德洪
朝代：宋

結髪功名場，吾豈厭朝市。
風埃涴袍袴，樂事嗟無幾。
那知望耆闍，舉手弄雲水。
山空答清嘯，一洗風埃恥。
赤岸横落日，孤煙起墟里。
陰晴故多態，風物自閑美。
歸來說佳處，尚復喜見齒。
爲作鶴腦側，失牀忘而趾。
平生嘉遁心，衍挽車輪起。
拭涕師懶瓚，多事笑曇始。
次韻游高臺
作者：釋德洪
朝代：宋

蒼杉三十里，不復逢川原。
忽然在林杪，萬峰延目觀。
長崖有積雪，松聲雜風泉。
是時春正深，風威猶折綿。
君堇金閨彦，而有清淨緣。
和雲掃車轍，引手酌靈源。
山空破岑寂，笑語答雲煙。
魯僧作鷹顧，驚此佳少年。
何以比人品，白鷗春水前。
既非山澤儒，亦非地行仙。
諧峰□□□，千葉開青蓮。
景淨若有得，兹遊良偶然。
部曲亦欣□，諠譁下層顛。
歸來念清境，依約聞啼猨。
次韻游鹿頭山
作者：釋德洪
朝代：宋

吐詞秀似出盆絲，好古幽情八詠思。
論字来尋魯公碣，因詩曾訪少陵祠。
留題楚俗争傳去，懶賦山靈必有詞。
定價文章比珠玉，此篇不獨慰吾私。
次韻湖山居士見過
作者：釋德洪
朝代：宋

平昔雲岑在懷抱，而今懷抱在雲岑。
聞泉偶爾成詩句，班草相看坐木陰。
古鼎自然無俗韻，朱絃真是有遺音。
羊欣不肯踏城市，背郭江村獨見尋。
次韻漕使陳公題萊公祠堂
作者：釋德洪
朝代：宋

萊公少年日，逸氣生雲泉。
定策清東宫，天子爲矍然。
奇豪不世出，獲一以當千。
親征功第一，尚記破虜年。
想見和易姿，垂柳春風前。
我公嗣前列，剛特才亦全。
方持使者節，眉宇秀而淵。
高樓獨自登，愛公能補天。
高情弔陳迹，妙語吐新篇。
如風行水上，渙然成漪漣。
乃心在王室，何時朝日邊。
正坐霖雨手，豐年自留連。
何必羨遺像，公自當濟川。
次韻濟之和劉元老偶成之句
作者：釋德洪
朝代：宋

世亂驚流落，名高子可依。
元龍謝襁負，叔冶冒重闈。
黄屋方回望，青山敢問歸。
三橋伏道几，應嘆眼中稀。
次韻無代送僧歸吳
作者：釋德洪
朝代：宋

春掠湓江綠染眸，多情還解向東流。
故應夜夢清蒼勝，欲趁春光爛熳游。
飽學尚嗟心未死，痛吟已覺鬢先秋。
何當一棹華亭上，閑唱波寒月滿舟。
次韻無諍見懷三首·其一
作者：釋德洪
朝代：宋

韻傾瘦字試烏絲，苦語偏多别後思。
青巘君能容易去，白鷗愧我負幽期。
次韻無諍見懷三首·其三
作者：釋德洪
朝代：宋

老眼慵看讀過書，十年心迹更誰於。
青松我欲追三徑，白髪誰令繼二疏。
次韻無諍見懷三首·其二
作者：釋德洪
朝代：宋

數篙雲碧卷晴空，無數巖花落醉紅。
滿袖東風疏雨後，却欣春露一甌同。
次韻熏堂
作者：釋德洪
朝代：宋

無言桃李已垂陰，小雨南風自滿襟。
佳客偶来持茗盌，寶書看罷整瑤琴。
未容絲竹陶閑適，盡把雲山付醉吟。
圖畫麒麟他日事，不將行樂負初心。
次韻王安道節推過雲蓋
作者：釋德洪
朝代：宋

秀傑長沙幕，高才自敏强。
同僚推俊逸，黼坐畏剛方。
慣吐珠璣句，宜便宴寢香。
秋來能過我，聽雨夜連牀。
次韻王節推安道見過雲蓋二首·其一
作者：釋德洪
朝代：宋

湘山名與故山齊，寺在沙村斷岸西。
繫馬槐根秋雨歇，倚欄雲際暮猿啼。
公宜談笑光臺閣，我合摧頽老澗谿。
袖有新詩如瀉出，逼人駿氣不容覊。
次韻王節推安道見過雲蓋二首·其二
作者：釋德洪
朝代：宋

睡起春衫取次披，髻雲随從倚欄時。
生憎柳底鶯聲巧，不分花前日影移。
伊昔笑来憂易老，而今思去恨難追。
林梢懸挂團團日，無語東風玉箸垂。
次韻王舍人蘭室
作者：釋德洪
朝代：宋

起爇清香試返魂，松花閑泛刷絲紋。
幽齋事業誰同辦，小斛蘭叢手自分。
家世到今猶玉食，交朋强半在青雲。
笑談麈尾延僧宿，要聽清言洗俗氛。
次韻王覺之裕之承務二首·其一
作者：釋德洪
朝代：宋

問法能来渾聖凡，毗耶丈室未曾關。
解分鉢飯如摩詰，欲散天花欠阿蠻。
屬稿新詩追鮑謝，抗行醉墨似楊顔。
遥知穿市聽歸馭，及我昏鴉落照間。
次韻王覺之裕之承務二首·其二
作者：釋德洪
朝代：宋

兄弟令人眼倍明，六經心醉幾時醒。
韻高山嶽横南極，機妙鯤鵬化北溟。
麗句重逢天下白，俊才今見海東青。
數篇秀色凌千嶂，来慰摧頽病掩扃。
次韻登蘇仙絕頂
作者：釋德洪
朝代：宋

平生合腰萬丁带，誰使天涯宿溪瀨。
曉驅部曲上香山，路人如堵看飛蓋。
桂環卷舌嘯雲煙，右轄風流是謫仙。
輞川草樹入畫圖，此風頽落今追還。
散髪巖阿聊一快，世議從來嗟迫隘。
爲君戲語敵山光，棘句鈎章窮嶮怪。
詩成便覺王公輕，整頓道山歸去情。
子廉未必山林見，市人中有安期生。
次韻真覺大師瑞香花
作者：釋德洪
朝代：宋

淺色閙花堂，清寒熏夜香。
應持燕尾剪，破此麝臍囊。
有恨成春睡，無人見洗粧。
故山煙雨裏，寂寞爲誰芳。
次韻睿廓然送僧還東吳
作者：釋德洪
朝代：宋

征夫應爲指柴扉，湖水當門可濯衣。
飛鳥已知今日倦，舊鄰那悟昔人非。
山情已作燖雞淨，世味真如嚼蠟微。
遙想夜航無管束，棹歌應載月明歸。
次韻空印遊山九首·其一
作者：釋德洪
朝代：宋

法真有子是彌天，派出南屏共一源。
魯鈍經旬陪夜語，浪持短綆汲深淵。
次韻空印遊山九首·其七
作者：釋德洪
朝代：宋

寶塔當煩妙語傳，要令此地福人天。
個中已有全身見，何用分身徧大千。
次韻空印遊山九首·其三
作者：釋德洪
朝代：宋

騰騰兀兀地行仙，依約曾參蜆子禪。
古廟紙錢堆裏睡，從教歲月自推遷。
次韻空印遊山九首·其九
作者：釋德洪
朝代：宋

大溈願力有誰同，貫日精神吐白虹。
我酌軾公泉歎息，此源有盡水無窮。
次韻空印遊山九首·其二
作者：釋德洪
朝代：宋

危徑盤空一線微，游人舉足已先疲。
大圓光透難遮掩，不學龍牙眼似眉。
次韻空印遊山九首·其五
作者：釋德洪
朝代：宋

凝佇殘陽眼力微，孤雲偶伴野僧歸。
形容萬古溈山色，正賴晴嵐與夕暉。
次韻空印遊山九首·其八
作者：釋德洪
朝代：宋

未言酬倡多佳句，半月游山亦自賢。
我亦生涯無窖子，願陪香火餞餘年。
次韻空印遊山九首·其六
作者：釋德洪
朝代：宋

蟠龍不許在層淵，一句全提賴發宣。
慚愧兒孫家法在，未施聲色透重玄。
次韻空印遊山九首·其四
作者：釋德洪
朝代：宋

萬層翠巘玉崔嵬，獨自憑闌日幾回。
知有芙蓉更深秀，振筇何幸獲追陪。
次韻經蔡道夫書堂
作者：釋德洪
朝代：宋

書堂山崦西，微路經桑柘。
婉婉綠陰中，傴僂牽羸馬。
須臾將平川，時過幽谿瀉。
源深人家稀，落日耕釣罷。
過墻傍修竹，深處開茅舍。
池塘遠軒窗，秀露風清夜。
盃盤燈火裏，笑語茆簷下。
白酒瀉新糟，醇釅如壓蔗。
酒酣面發赤，箕坐談王霸。
排斥出忌諱，怪語令人怕。
野僧舊不懽，癡坐相嘲罵。
但作鶴腦側，思歡殆無暇。
夜闌乞新詩，自愧非作者。
張燈掃西壁，把筆强驅駕。
萬景毎騷縱，此夕偶相借。
遂令諸子懽，一一如圖畫。
次韻縱目亭
作者：釋德洪
朝代：宋

高情與客憑欄處，便覺身藏語笑中。
已許此生當樂死，不辭老去坐詩窮。
遙知兵衛戎衣盛，只欠花輪小袖紅。
絕境天藏今日獻，千峰登睫豈人工。
次韻翁教授見寄
作者：釋德洪
朝代：宋

仙郎落筆敏驚鴻，文字追回兩漢風。
脱腕舊聞供十吏，探懷行看取三公。
次韻聖任病中作
作者：釋德洪
朝代：宋

君詩素雄放，出語秀不俗。
更讀病中吟，清婉猶可錄。
自愧魯鈍者，文字毎見辱。
有取定鄉閭，餘事亦何足。
夫子飽書史，屢曬便便腹。
蓄深故發遠，詩成驚衆目。
我詩雖不少，俗馬空多肉。
賴遇秃毛髮，苟仕安得祿。
所至有青山，是處堪藏育。
行當拂衣去，此志吾已卜。
君須更勉旃，當以謙自牧。
功成還故鄉，竹杖巾一幅。
永從林下游，此詩無厭讀。
次韻胡民望小蟲墮耳
作者：釋德洪
朝代：宋

先生素坦率，元日慵拜賀。
獨從耶溪翁，掩門作清坐。
一尊對喧譁，酒酣巾幘墮。
忘形到挽鬚，困倒相枕卧。
一蟲輙墮耳，忽覺風雨過。
隆隆竟不已，亟起呼燈火。
頗疑含沙流，射影陰中禍。
蟲亦意墮井，咨嗟恨坎坷。
豈曰無意出，欲出但未果。
驚憂發清詩，怨語終婀娜。
夫子英偉姿，奇韻出覊鎖。
那知乘一醉，遭此微物挫。
鬬螘真鬬牛，此事古亦夥。
置之勿復疑，自可平物我。
我詩無好句，聊復相唱和。
恐亦有佳句，一笑千愁破。
次韻胥學士
作者：釋德洪
朝代：宋

筆下慣生春，年高句法新。
還將吐鳳語，來寄牧牛人。
敏若盤珠妙，深如社櫟神。
長哦答清境，璧月上重闉。
次韻自武岡趨東安道中
作者：釋德洪
朝代：宋

枕孤衾冷月空斜，卧看青燈自委花。
逸想醉翁非夢語，酒醒能道客思家。
次韻自清修過大溈亂山間作
作者：釋德洪
朝代：宋

行盡湘南盡處山，愛公高韻不容攀。
會當拭目瞻雙闕，應笑尋幽到百蠻。
甚欲解鞍休犖确，更能揎手弄潺顔。
定知醉看千巖曉，大字題名石壁間。
次韻莫翁豐年斷
作者：釋德洪
朝代：宋

此山分得僧中龍，獨論懸斷今年豐。
定知胸次有造化，是非飽更田舍翁。
清晨一雨符君說，喜如初得丹砂訣。
精神矍鑠口垂涎，一飽可期扶病劣。
老來百事不如人，但願𥝧稏秋如雲。
莫如往年水車聯，龜兆坼出生黄塵。
莫翁心地絕榛鹵，圓中規而方中矩。
千偈平生如建瓴，此詩可意真時雨。
我詩脱口酬未當，只欲與君憑閣望。
萬頃連天綠錦光，舞浪崩騰似春漲。
次韻葉集之同秀實敦素道夫游北山會周氏書房
作者：釋德洪
朝代：宋

王郎本豪放，富貴纏縛之。
頗復厭絲竹，來聽松風悲。
葉侯須似棘，談兵輒紛披。
恃此文武膽，英氣吐北西。
正直威鬼神，動欲焚滛祠。
道夫憂國心，造次常念兹。
事功未入手，憤酒誰共釃。
正恐追老范，一吐胸中奇。
秀實氣剛大，歸宿未易期。
新詩弄清婉，霜曉臨湘湄。
鍾山冠世境，登賞乃所宜。
林間見隱者，面有無求姿。
不必問賢否，但讀諸公詩。
我無支遁才，敢逐王謝爲。
推擠幸不死，豈非憐其癡。
一昨閲詩戰，望見仆旌麾。
今能犯矢石，居久氣自移。
次韻蔡儒効見寄
作者：釋德洪
朝代：宋

獨宿圓廬意自清，夜凉林木寂無聲。
鏡中白髪今慵剃，夢裏浮華已嬾争。
故國别来空好境，舊游誰共讀題名。
遙知他日重相見，握手應驚太瘦生。
次韻蕭子植承務四首·其一
作者：釋德洪
朝代：宋

别後時時想見之，朅来吐語便能奇。
夕陽寒带殊山雨，寫出蕭郎醉裏詩。
次韻蕭子植承務四首·其三
作者：釋德洪
朝代：宋

錦堂聞有傳夫子，馬鬛倉官卧夕烟。
未展玉堂揮翰手，却来從我弄雲泉。
次韻蕭子植承務四首·其二
作者：釋德洪
朝代：宋

萬鍾我欲解带食，雙璧從来賜立談。
君視新豐獨杯客，不因州縣著来簪。
次韻蕭子植承務四首·其四
作者：釋德洪
朝代：宋

秀句端如我晚煙，白髭畫出石門禪。
未論翰墨驚流輩，只識蕭郎亦自賢。
次韻蘇東坡
作者：釋德洪
朝代：宋

先生謫儋耳，一葉航渺茫。
褊心隘世議，怒罵成文章。
昆蟲伏孔垤，仰看青鸞翔。
世欲覊縻之，凡慮不自量。
瓊山遶珠淵，寶光夜煌煌。
我曾至其舍，月出波心房。
追惟對遺編，燈火夜初涼。
麗詞有逸韻，文君方小妝。
便覺胸次間，八窗玲瓏光。
似聞青冥上，幢節鳴珮璫。
先生應過我，衣袖識天香。
次韻蘇通判觀牡丹
作者：釋德洪
朝代：宋

東風背立知誰家，扶頭醉韻中流霞。
天涯也識洛陽面，露叢幽蘂生奇葩。
兩翁賦詩皆妙語，讀之令人欲仙去。
坐間亦著白髪禪，勝游且願追支許。
擁毳同看聊自娛，春歸不肯略踟蹰。
解空勿憶南泉老，但言如夢不言無。
次韻衡山道中
作者：釋德洪
朝代：宋

嶽色堕馬首，嵐光忽滿襟。
眼寒知意適，句苦覺愁侵。
沃野獻新綠，殘睛釀晚陰。
天涯驚去鴈，料理欲歸心。
次韻西樓
作者：釋德洪
朝代：宋

萬古湘江繞故城，水光夕照動檐楹。
行人仰看春風軟，吹落憑欄笑語聲。
次韻見寄二首
作者：釋德洪
朝代：宋

心親出傾蓋，氣合論夙因。
久已仰高誼，竊伏淮海濱。
夫子真自重，不減南國珍。
笑談带富貴，翰墨生精神。
譬如千江月，處處能分身。
而予續高韻，坐客譏效顰。
安知磁石針，妙處無陳新。
思君欲夜話，痛嗟隔城闉。
熟讀寄來詩，秀色摩清春。
便覺海棠雨，圓吭爭滑唇。
游絲登百尺，飛絮沾泥塵。
要當爲設榻，敷以白氎巾。
看君把麈尾，抑氣思舊申。
涼肝藉苦語，激烈敢不遵。
次韻見寄喜雨
作者：釋德洪
朝代：宋

議郎詩膽久崔嵬，敏句無煩急雨催。
玉局波瀾嗟已絕，少陵風力賴追回。
蕩晴香霧吹紅藕，迥地花茵疊紫苔。
静極凉生聞剝啄，渡湘知有道人来。
次韻見贈
作者：釋德洪
朝代：宋

已甘老死長松下，賞音乃有如公者。
謬當大匠許才能，名器從來豈容假。
但欣一笑說江鄉，意氣平生要傾瀉。
先生之詩自豪放，寒陋心知鄙東野。
此篇粹然有精思，百鍛良金方出冶。
汗顔縮手置袖間，對公誰敢言騷雅。
自憐華髪住江村，地偏心遠過從寡。
茆簷捫虱鳥聲寂，故絮懸鶉成磊苴。
右耳已從前月聾，更欲忘言到瘖啞。
多生垢習磨未盡，公詩又欲臨窗寫。
何當看公醉岸幘，約束萬象閑揮灑。
眼寒獨立梁宋郊，一尾追風睇犇馬。
讀罷新詩發長歎，春色驚回阿練若。
浪秃宣毫和不成，自笑才慳真注瓦。
次韻見贈
作者：釋德洪
朝代：宋

樓鐘尚殷牀，密室僧定後。
窗風鳴摵摵，黄落知榆柳。
蜘蛛忽胎絲，燈花亦駢秀。
人從城郭歸，村落聞夜嗾。
讀詩映檐月，兩清俱頓有。
斯人太白豪，醉裏詩千首。
要宜萬丁带，肘合黄金斗。
袖藏批誥手，却作僧扉扣。
玉堂未放君，此物君家舊。
飽永仍父職，人望亦天授。
懸知夜直清，應念山中友。
莫以腕脱後，嘲我飯山瘦。
次韻言懷
作者：釋德洪
朝代：宋

此身已覺此生浮，去作雲山老比丘。
古寺閑門人莫問，寒綃蒙首涕慵收。
道林風月心能了，子美工夫志未酬。
爲問太原王處士，一甌春露可同不。
次韻許叔温賦龍學鐵杖歌
作者：釋德洪
朝代：宋

君不見楚竹虚心勁如鐵，上有娥英灑清血。
歲寒姿含悽愴情，亂點餘花涴高節。
又不見南山紫藤亦清雅，過頭標致宜老者。
一簪華髪烏角巾，瘦拳扶之立松下。
何如我公蓄神物，鏗然振之露風骨。
横拈倒用驚老禪，勁如紫藤節如竹。
個是雲門真正脉，不學芭蕉空指月。
十方都在此杖頭，視之不見纖毫隔。
說禪游戲時卓地，魔外狐禪俱膽碎。
仙郎聞是旌陽孫，文章自宜掌帝制。
從來詩句人爭說，時出一篇慰衰薾。
此篇秀如望秋山，奇峰自獻晴雲滅。
朅來酬唱已厭飫，與公傾倒良有素。
豈惟但和鐵杖詩，追從已辦登山屨。
次韻誼叟
作者：釋德洪
朝代：宋

擇乳鵝王非鴨類，影鞭良馬本龍媒。
正中妙叶無人會，句裏空驚法眼開。
次韻誼叟悼性上人
作者：釋德洪
朝代：宋

井美泉先竭，犀殘角有通。
斯人難再得，陳迹已成空。
麈尾夢應寄，楞伽寫未終。
平生說禪口，不見怒號風。
次韻諒上人南軒避暑
作者：釋德洪
朝代：宋

人間酷暑推不去，愛此南軒一榻空。
眼倦抛書成午睡，夢悠誰復羨王公。
豈知塵土隨肥馬，但覺熏風掠壞桐。
起步西園閒倚杖，石榴花出數枝紅。
次韻謁子美祠堂
作者：釋德洪
朝代：宋

心許房次律，神交郭元振。
人品如奇峰，横秋聳孤峻。
筆陣工斫伐，忠義見詞刃。
仕如上瀨船，饒力挽不藎。
酒狂誇嚴武，登高叫虞舜。
大愛淮南王，甘作天厨擯。
死猶遭謗誣，謂坐酒肉饉。
荒祠叢篠間，下瞰湘流浚。
夫子縳富貴，高韻洗驕吝。
詩清如玉珮，中節含温潤。
並轡揖此老，讓驅不肯進。
嗟予固瞠若，却立那敢瞬。
次韻謁子美祠堂
作者：釋德洪
朝代：宋

顛沛干戈際，心常系洛陽。
愛君臣子分，傾日露葵芳。
醉眼蓋千古，詩名動八荒。
壞祠湘水上，烟樹晚微茫。
次韻讀韓柳文
作者：釋德洪
朝代：宋

潁皋韻秀徹，如春在楊柳。
清遊毎見刪，題詩□□□。
□篇如用兵，曹瞞破張綉。
神遠付一快，奇變愕衆口。
□□含至美，醇釅兵厨酒。
柳文馬頓塵，驕嘶不忘驟。
置□□文中，碔砆雜瓊玖。
同時公與侯，富貴可炙手。
人驚風雲會，自矜時命偶。
一懽難把玩，忽焉成老醜。
居然成□□，纍纍增培塿。
兩公獨如在，並驅讓先後。
文章有耿□，□語置坐右。
我老坐詩窮，犇走營升斗。
時能吐佳句，英華出枯朽。
次韻資欽元府判見寄
作者：釋德洪
朝代：宋

茗盌閑窗不厭過，暮年歸計定如何。
我思杖履游嵩少，公輩家山近洛河。
具茨功名關意少，穎皋丘壑賦情多。
二詩俱可鐫崖石，乞與雲煙相蕩摩。
次韻資欽提舉二首·其一
作者：釋德洪
朝代：宋

雅志在丘壑，不甘絲竹圍。
摩挲林下石，忽憶釣魚磯。
次韻資欽提舉二首·其二
作者：釋德洪
朝代：宋

爽氣諸峰曉，閑心古井波。
小樓新得句，清絕似陰何。
次韻資欽提舉遊浯溪
作者：釋德洪
朝代：宋

邁往高風不可攀，老成今獨見波瀾。
平生嗜好如漫叟，更在浯溪煙水間。
次韻賈令尹題裴公亭
作者：釋德洪
朝代：宋

獨憑危欄眼力窮，當年勝踐想遺風。
歌喉雲杪殷餘韻，笑靨尊前發醉紅。
世相難逃朝夕改，山容不老古今同。
議郎筆力回春色，摹寫都藏畫牒中。
次韻贈慶代禪師
作者：釋德洪
朝代：宋

蓮峰千葉吐晴烟，玉頬遥知一粲然。
梅塢雪消香錯莫，菴僧老盡氣完全。
暗驚夢蝶人間世，回看醯雞甕裏天。
誰見清言横麈尾，滿庭風露竹娟娟。
次韻超然
作者：釋德洪
朝代：宋

翠寒空覺此生浮，歲月催人鬢易秋。
忽憶倚天廬嶽去，更尋清境武林遊。
情親愧與高人别，興發徒煩夜月留。
他日西湖遠相憶，爲君一笑散沙鷗。
次韻超然春日湘上二首·其一
作者：釋德洪
朝代：宋

暮年身世極南邊，病眼愁看北客船。
憶著金明池上路，寶津晴瓦隔霏煙。
次韻超然春日湘上二首·其二
作者：釋德洪
朝代：宋

年少無愁事業新，小詩寫得楚江春。
已知字字愈頭痛，可是駸駸解逼人。
次韻超然洞山二首·其一
作者：釋德洪
朝代：宋

洞山正似鍾山塢，慙愧新詩寫得真。
欲喚定林閑相國，要看清散岸綸巾。
次韻超然洞山二首·其二
作者：釋德洪
朝代：宋

油然無定似雲閑，今在江南盡處山。
膚寸顧吾真可度，奇峰如子未容攀。
次韻超然游南塔
作者：釋德洪
朝代：宋

遶塔不忍去，新涼生早秋。
不見江西月，一水空悠悠。
龕燈耿晝影，遺像青雙眸。
永懷皇祐間，曾此狎沙鷗。
往事已陳迹，豐碣撐高樓。
公昔從吾祖，來往亦風流。
但餘松菊在，井臼遺林丘。
高風不可攀，落日令人愁。
倚杖哦清詩，溪風波白頭。
脉脉不能語，歸心浩難收。
今已不如古，無復相綢繆。
何當效船子，華亭從釣舟。
次韻超然竹陰秋夕
作者：釋德洪
朝代：宋

月脇雲行夜未深，滿庭風露葉辭林。
知誰墻外千竿竹，分我窗西一畒陰。
山好已無歸國夢，老閑猶有讀書心。
剩題詩句酬幽隱，歲月翩翩接趐禽。
次韻超然送照上人歸東吳
作者：釋德洪
朝代：宋

蕭寺霜晴日初吐，曦光煙翠横深塢。
經行遲立望吳山，氣勢飛翔爭入楚。
山中有客冰雪姿，十年不聽吳邦鼓。
忽然曳杖出山去，安禪後夜知何處。
石龕看月莫降龍，栗林暮過應衝虎。
此生聚散等浮雲，可憐俯仰成今古。
吳江一色成瑠璃，有寺正臨江上住。
他年法眼照人天，贈詩記取南州祖。
次韻通明叟晚春二十七首·其一
作者：釋德洪
朝代：宋

琴筑春流漲淺灘，圓吭幽鳥語林端。
纖蒲水荇空凄寂，背立東風整釣竿。
次韻通明叟晚春二十七首·其一〇
作者：釋德洪
朝代：宋

桃李無言暗淺深，曉雲慚愧不成霖。
化工勝却耶谿女，繡徧園林不犯針。
次韻通明叟晚春二十七首·其一一
作者：釋德洪
朝代：宋

去歲春游愛野棠，今年還復出東墻。
行思往事心猶在，却照清溪鬢已蒼。
次韻通明叟晚春二十七首·其一七
作者：釋德洪
朝代：宋

壓枝萬朵濃如繡，初歇連綿十日霖。
穿蘂蝶鬚輕似線，刺香蜂尾快于針。
次韻通明叟晚春二十七首·其一三
作者：釋德洪
朝代：宋

山桃噴火柳垂絲，野店溪橋處處宜。
我作春游亦清散，榆錢聊挂瘦藤枝。
次韻通明叟晚春二十七首·其一九
作者：釋德洪
朝代：宋

夜凉静話欣同榻，春晚分題喜共窗。
解笑疏狂才莫敵，詩禪美譽舊傳雙。
次韻通明叟晚春二十七首·其一二
作者：釋德洪
朝代：宋

睡魔晝永不能降，一夢春晴賞北窗。
只有敲門漫谿叟，也嫌疏懶世無雙。
次韻通明叟晚春二十七首·其一五
作者：釋德洪
朝代：宋

春心百種竟衰殘，幽事侵尋尚數端。
清晚閑題記新竹，粉衣香滑一竿竿。
次韻通明叟晚春二十七首·其一八
作者：釋德洪
朝代：宋

倦行放步卧垂楊，誰打鞦韆笑隔墻。
風物惱人情不淺，歸来山色更青蒼。
次韻通明叟晚春二十七首·其一六
作者：釋德洪
朝代：宋

清晨花下露團團，飛鳥行吟仰面看。
傑句天資人不及，勿嗔島瘦與郊寒。
次韻通明叟晚春二十七首·其一四
作者：釋德洪
朝代：宋

困人天氣渇思漿，喜有人家密竹藏。
稚子不知僧不飲，壓糟醇釅勸人嘗。
次韻通明叟晚春二十七首·其七
作者：釋德洪
朝代：宋

枝上啼禽毛羽光，商量密葉恰能藏。
路旁垂柳陰堪歇，墻外櫻桃小可嘗。
次韻通明叟晚春二十七首·其三
作者：釋德洪
朝代：宋

落花片片怨春陰，霧雨那堪更作霖。
小院晚春猶惜掃，欲穿凖擬倩金針。
次韻通明叟晚春二十七首·其九
作者：釋德洪
朝代：宋

晝永呼童挂北軒，青山無數卧披看。
獨憐杜宇啼聲晚，催發芭蕉戰莫寒。
次韻通明叟晚春二十七首·其二
作者：釋德洪
朝代：宋

綠徧西園春正殘，青梅小摘嗅仍看。
單衣初試殊清爽，更愛凉風掠面寒。
次韻通明叟晚春二十七首·其二〇
作者：釋德洪
朝代：宋

紅梅真是醉吴姬，浴罷偎風事事宜。
吟次紛紛落紅雨，小禽飛去動危枝。
次韻通明叟晚春二十七首·其二一
作者：釋德洪
朝代：宋

從游法侣意何長，况更深雲僻處藏。
共喜春山有新事，小窗晴試露芽嘗。
次韻通明叟晚春二十七首·其二七
作者：釋德洪
朝代：宋

清絕新詩寫硬黄，著籖端爲密收藏。
自驚短拙知何限，愛子高才見未嘗。
次韻通明叟晚春二十七首·其二三
作者：釋德洪
朝代：宋

楊花滿院掩深關，半摺文書偃卧看。
幽鳥等閑回睡眼，暖風時復破春寒。
次韻通明叟晚春二十七首·其二二
作者：釋德洪
朝代：宋

南来還復見春殘，歷亂愁人恰萬端。
賈誼少年能肆筆，太公垂白始投竿。
次韻通明叟晚春二十七首·其二五
作者：釋德洪
朝代：宋

劇笑自知躋奥室，好詩安敢望門墻。
饒君麗句春難敵，輸我朱顔鬢未蒼。
次韻通明叟晚春二十七首·其二六
作者：釋德洪
朝代：宋

深院無人得散衣，海棠經雨更相宜。
若爲化作翩翩蝶，遶此扶疏竹外枝。
次韻通明叟晚春二十七首·其二四
作者：釋德洪
朝代：宋

春寒瘦骨病難禁，多謝新晴霽晚霖。
自補衲衣矮窗下，黄鸝聲好屢停針。
次韻通明叟晚春二十七首·其五
作者：釋德洪
朝代：宋

居近幽林復碧江，水光林翠到西窗。
鷓鴣啼竹聲相應，鸂鶒眠沙只一雙。
次韻通明叟晚春二十七首·其八
作者：釋德洪
朝代：宋

題詩徑欲挽春還，噪吻吟窗秃筆端。
寂寞却憐當檻竹，嫩黄新嫋出林竿。
次韻通明叟晚春二十七首·其六
作者：釋德洪
朝代：宋

落英寂寂草離離，天氣清和得所宜。
頭面惺愡快清曉，可人惟有海棠枝。
次韻通明叟晚春二十七首·其四
作者：釋德洪
朝代：宋

散衣行處雨初涼，庭院誰家柳暗墻。
倚杖南軒看修竹，快人解籜玉蒼蒼。
次韻連鼇亭
作者：釋德洪
朝代：宋

危亭爲誰小，臨此一泓碧。
晴天戲投餌，戢戢見尾脊。
而以鼇名之，相顧愕坐客。
昔人醉魚海，六鼇曾偶得。
歸來眉目間，津津有矜色。
安知華藏界，持取等戲劇。
納之芥子中，不見有迫窄。
巨細何足較，未出是非域。
夫子忻然笑，請以書屋壁。
次韻遊水簾洞
作者：釋德洪
朝代：宋

清夜讀君詩，思豁神亦傾。
豈惟折幔幢，要已倒降旌。
重哦水簾句，纖穠開畫屏。
想見落筆時，遶紙走風霆。
次韻遊浯谿
作者：釋德洪
朝代：宋

浯谿山水今無恙，浪士曾爲爛熳游。
大字中興餘斷碣，小舟空此醉垂鈎。
詞源不減無雙譽，人品當時第一流。
地坐摩挲增歎息，高標想見尚横秋。
次韻遊福嚴寺
作者：釋德洪
朝代：宋

下臨煙雨憑危欄，游客新辭禁從班。
露濕衣巾近雲漢，風吹笑語落人間。
曾聞詩律如彭澤，想見風神似魯山。
何日三人成品坐，夜窗參論到更闌。
次韻過醴陵驛
作者：釋德洪
朝代：宋

解鞍成小寢，部曲營夜炊。
此生一寄耳，夢幻相拘縻。
風餐雜舍者，水宿依江湄。
何時步八塼，壓犀簾幕垂。
三湘在圖畫，開屏供卧披。
公宜宿玉堂，明甚無可疑。
今復聊爾耳，閒作虎頭癡。
次韻道林會規方外
作者：釋德洪
朝代：宋

湘山半夜雨，斷我西湖夢。
卧看讀書燈，花作扶頭重。
曉窗晴潑眼，倒挂聞么鳳。
起尋殿寒梅，小立幽香噴。
柳絲不勝綰，笋庭春脉動。
春色已如許，樂事非一種。
平生所懷人，忽此笑語共。
雲軒爲誰停，危坐山衲擁。
眼高空叢林，志大骨森聳。
開懷見赤心，亹亹飽談誦。
坐客鶴腦側，我亦快心孔。
袖中出新詩，筆力發豪縱。
風日麗醇釅，黄泥初揚甕。
舌根有滄海，潮辯自掀湧。
何當横枯藤，齧鏃追兩本。
吾宗欲顛覆，支者例闒茸。
君能爲我起，逸足王良控。
我詩如石田，疏理終無用。
朝來强鉏墾，秃筆時呵凍。
摩挲銅鍱腹，博君一笑捧。
次韻達臣知縣祈雪遊嶽麓寺分韻得遊字
作者：釋德洪
朝代：宋

叢祠香火罷，山寺偶同遊。
鑪撥紅金湧，窗空碧縷浮。
旋敷白㲲布，暖甚紫茸裘。
試作吉祥卧，夢清如素秋。
次韻邵州道中
作者：釋德洪
朝代：宋

斗折清江接暮林，墮江殘月水浮金。
松間有風自成曲，清坐不須重整琴。
次韻邵陵道中書懷
作者：釋德洪
朝代：宋

邵陵山水麗風光，游徧歸来夜話長。
秋翠等閑開雉堞，驚湍哀怨韻笙簧。
随鞍此景憑詩寫，他日塵紛一笑忘。
上閣與誰同小立，墜金拄笏說三湘。
次韻郤子中學句出巡
作者：釋德洪
朝代：宋

安石性夷粹，公今亦重遲。
追惟理髪處，領略辦裝時。
高節貫終始，寸田齊坦巇。
功名恐未免，才業係安危。
次韻郤子中學句游嶽山攜怪石歸
作者：釋德洪
朝代：宋

衡嶽乘春著意游，詩詞不獨錦囊收。
又攜峰頂雲房石，歸致閑齋夏簟秋。
塵下笑談且同夢，胸中涇渭自分流。
忽驚几案寒層出，卧看令人憶故丘。
次韻郴江有作
作者：釋德洪
朝代：宋

持節南来喜欲狂，弄舟時得棹清湘。
然膏獨宿牽牛洞，枕玉曾眠錦瑟傍。
未可便尋閑作伴，不須先以醉爲鄉。
金城馳至陳方略，要指先鋒一破羌。
次韻鄧公閣睡起
作者：釋德洪
朝代：宋

歸計寛爲約，山行短作程。
旅亭驚午夢，布穀正催耕。
翰墨堪華國，雲泉負此生。
一篇叙閑適，細味有餘情。
次韻閻資欽提舉東安道中
作者：釋德洪
朝代：宋

父老扶攜看使華，那知勳業在咨嗟。
人生安得顔長少，歲暮今驚日欲斜。
謾有清詩敏風雨，空餘醉墨走龍蛇。
應憐妙語如芝菌，不吐青林吐卧槎。
次韻陳倅二首·其一
作者：釋德洪
朝代：宋

夢幻有貴賤，譬如綿與蘆。
美惡俱一暖，未易相賢愚。
我少懷毛髪，倦禪輒逃儒。
投老加冠巾，舞笏師道吾。
世事幾時畢，雲山何處無。
何爲聚落中，滯留如賈胡。
溪聲替說法，聚石爲講徒。
拊手笑遠志，甘爲小草乎。
次韻陳倅二首·其二
作者：釋德洪
朝代：宋

霜清已高掲，水清見游魚。
橘洲頹晚照，屬玉行烱如。
我窮世不要，老並湘江居。
君獨念故舊，時時容借書。
我亦循陳迹，驅莽如磨驢。
詩成輒自省，壁月掛清虚。
次韻集虚堂
作者：釋德洪
朝代：宋

從来鮑靚有仙風，腦滿方知氣自冲。
萬事收藏微笑裏，十虚俱集一塵中。
乾城不礙丹青色，天女何殊大小空。
滿地落花春寂寂，岸巾時倚曲欄東。
次韻雙秀堂
作者：釋德洪
朝代：宋

窗戶青紅花木繁，午陰脩徑接深關。
人如巢許逃名迹，山學娥英露髻鬟。
採菊悠然常獨見，望雲時復對僧閑。
夜聞松雨驚飛瀑，疑宿匡廬黄石間。
次韻雨中書懷
作者：釋德洪
朝代：宋

剩雨殘晴暴所長，客窗花氣噀餘香。
每懷追逐雲泉慣，無計遮攔歲月忙。
誰謂伐冰連戚里，年来盡室泛沅湘。
詔書行看椎門至，已覺眉間一點黄。
次韻雪中過武岡
作者：釋德洪
朝代：宋

今年湘山三尺雪，大松夜倒蒼崖冽。
曉驚誰推華藏界，墮我坐前光不滅。
駝裘石丞鄣泥馬，壯士甲趨花灑鐵。
空齋夜對故人榻，妙語霏霏如鋸屑。
窗寒霧暗日生東，恍疑珥筆明光宫。
蹁躚欲點朱藍袂，一聲雲斧山玲瓏。
明年麥秋歌歲豐，夜香横目祠上穹。
太平無象天有道，塞塵蠻雨長濛濛。
歸來笑卧北窗下，侍兒簇花閙清夜。
老尋清境幾成癖，一觥滿引酬譏罵。
應思和月踏層冰，快意暗驚夢猶怕。
詩成字字如貫珠，乞與人間不知價。
次韻雲居寺
作者：釋德洪
朝代：宋

行盡崇岡與峻嶺，今朝又入緣雲徑。
世塵已覺蜕埃輕，道心遂作燖雞淨。
小軒容膝俯千里，磨錢作鏡江山映。
平生林壑竟成癖，南來獨覺兹遊勝。
次韻雲居詮上人有感
作者：釋德洪
朝代：宋

招謗坐多談，近稍遵寡語。
仰嗟濁惡世，友道終愧古。
君獨淡無營，誦經如穀布。
見人作白眼，此意吾亦與。
十年雲水間，所至每同處。
舊游雖陳迹，歷歷尚可數。
更期秋風高，結伴湘山去。
我生無寸長，百事仍莽鹵。
不知獨何修，得與君輩伍。
無乃造物者，不殺念癡魯。
雲居無所爲，粥飯聽鐘鼓。
不材獲飽暖，此德荷佛祖。
詩成自誇笑，聞者亦驚顧。
已決寡語隄，事過乃知誤。
畢卓卧甕邊，謝琨挑鄰女。
見之獨傲然，真情人不怒。
君能識此意，吾語亦可恕。
次韻雲庵老人題妙用軒
作者：釋德洪
朝代：宋

開軒閒隱几，萬象競趨陪。
風掲松聲去，雲推山色來。
觀身真作夢，視世一浮埃。
日暮庭陰轉，幽禽接趐回。
次韻題上封
作者：釋德洪
朝代：宋

天柱唯連紫蓋峰，路危不與衆峰通。
瓢沽狭徑疑相值，芋火何人想此風。
借榻醉魂窺凍螘，憑欄詩眼送飛鴻。
空嗟千偈出山去，半摺遺編看未終。
次韻題兀翁瑞筠亭
作者：釋德洪
朝代：宋

大圓鏡空越數量，是中豈容男女相。
風橐俱聲未易分，前身後身翻覆掌。
種石王生硯出芝，人亡物在何足奇。
請看襄母千里至，庭竹駢根生瑞枝。
人言親少而子老，異事相傳爭絕倒。
心法之妙傳以麤，此理難與俗人道。
雲居的孫難共語，辯如建瓴空氣宇。
不將雙脚踏城闉，郤侯詩句能寫真。
次韻題化鶴軒
作者：釋德洪
朝代：宋

當年舉網得雙舄，想見胎仙風度幽。
朱頂顧吾今未識，長身意子是其流。
山家趣味無人共，王事經過作意游。
千里帝城何日去，不妨佳處且遲留。
次韻題南明山凌雲閣
作者：釋德洪
朝代：宋

獨上凌雲百尺樓，欄干一曲一遲留。
丁丁樵斧空山裏，泛泛漁舟古渡頭。
蔽日綠陰鳴好鳥，際天芳草牧青牛。
回頭城市分塵土，堪笑王孫取次游。
次韻題子厚祠堂
作者：釋德洪
朝代：宋

元和八司馬，子厚獨奇偉。
謫官無以敵，妙語凌山翠。
山以囚自名，谿以愚爲字。
醉心谿山間，勝處無不至。
至今永州祠，大類羅池祀。
生存伍猨鳥，遺像土偶侍。
經遊香火罷，感歎追前事。
才高出不容，起坐終夜喟。
次韻題德岡鋪
作者：釋德洪
朝代：宋

舊聞清憲使臨卭，今日公能繼此風。
舍者從教坐争席，玩龜不廢撫焦桐。
次韻題必照軒
作者：釋德洪
朝代：宋

曈曨曉日出蒼凉，草木欣欣露葉光。
千里穠纖上眉睫，一區形勝發天藏。
有詩摹寫江山美，無計遮攔歲月忙。
韻險暗驚才力短，坐令毛穎秃鋒鋩。
次韻題方圓菴
作者：釋德洪
朝代：宋

比物曾聞知姓名，樹間斛懸林百升。
此菴外圓似盂覆，其地中方如鏡平。
善不近名真有道，高非絕俗更幽情。
會當目擊維摩老，端作毗耶問法行。
次韻題方廣靈源洞
作者：釋德洪
朝代：宋

萬峰剔卓起孤峰，慚愧靈源與世通。
花異空懷上林苑，夢清疑宿廣寒宫。
泄雲吐雨遮金地，濺雪跳珠落石□。
忙裏爲君成妙語，豐碑正欲就崖礱。
次韻題明白庵
作者：釋德洪
朝代：宋

鼻端有餘地，世議嗟迫窄。
君看閻夫子，廣莫以爲宅。
去宦游人間，面有無求色。
酒闌愛松風，醉眼眩紅碧。
俊爽類王濟，端復有馬癖。
何當食萬錢，四海蒙惠澤。
湘潭紫翠間，松下偶相逆。
袖中出新詩，苦語涼肺膈。
夜半來牀前，且以慰窮厄。
豈真謫仙人，何其似太白。
次韻題清風亭
作者：釋德洪
朝代：宋

特築飛臺丈室傍，便驚形勝發天藏。
登臨時作一聲嘯，已覺翛然兩袖凉。
待月拭除昏霧色，看雲入得野花香。
君看抖擻鈴幡意，欲替禪翁爲舉揚。
次韻題澹山巖
作者：釋德洪
朝代：宋

華屋張燈展畫屏，當年纖手指巖扃。
宦游那料重湖隔，醉裏空驚疊嶂青。
繡口詞章人復見，筆華聲價夢通靈。
詩成獨立西風晚，滿眼歸心插羽翎。
次韻題罷徭亭
作者：釋德洪
朝代：宋

聞君新構罷徭亭，邂逅河源又報清。
郡郭不輸天子賦，谿山偏協野人情。
唐虞暇日饒耕鑿，秦漢當年浪戰争。
風月倚欄如可借，待攜斗酒話昇平。
次韻題葆光菴
作者：釋德洪
朝代：宋

一菴萬事不挂眼，孤坐枵然龜六藏。
漆園摸索太饒舌，强爲立名爲葆光。
次韻題西林廓然亭
作者：釋德洪
朝代：宋

堂堂葉脱露遥天，自炷臨軒一穗煙。
貴客獨遊聊爾耳，道人相見亦欣然。
是身已悟浮漚久，萬象中觀寶鏡圓。
寄語横機莫相試，刻舟甘作小乘禪。
次韻題貯雲堂
作者：釋德洪
朝代：宋

雲蹤不容挽，乃曰堂可貯。
知誰愛嶽色，欲以遮藏故。
嶽山冠世境，自昔廬諸祖。
道德無鮮陳，世相有今古。
君看馬駒兒，乃是僧中虎。
次韻題雲峰齊雲閣
作者：釋德洪
朝代：宋

綠玉霜筇喜自提，芒鞵初試得攀躋。
欲窮深谷一區勝，更上齊雲百級梯。
物外名山長好在，人間樂事自難齊。
遙知太息出山去，一笑無人悟過谿。
次韻題顒顒軒
作者：釋德洪
朝代：宋

睡覺飛蚊繞鬢聲，讀書偏愛小窗明。
梧陰滿地方隱几，想見捜詩毛骨清。
誰教風鑒在人間，眉宇淵然如魯山。
指點虚無數歸鴈，摩挲香滑寫琅玕。
舊聞五色筆如椽，平生醉裏傲羲軒。
登軒不解顒顒意，幽鳥自啼華不言。
賈生憂鵩入其居，子美亦遭牛酒污。
仙郎兵衞森畫戟，風調特與前人殊。
杖屨相從年可忘，不羞蒹葭玉樹旁。
青眼特開浮世少，白頭相逢故意長。
尚記垂髫秀發時，神彩不異崔宗之。
此生流落天一角，敢料長沙再見期。
次韻題高臺
作者：釋德洪
朝代：宋

午梵知藏釋梵宫，危臺遥喜石橋通。
下無俗駕攀緣至，中有高人笑語同。
解執易爲摩詰語，經行難續德雲風。
千巖萬壑吹松雨，替說儂家勝義空。
次韻魯直寄靈源三首·其一
作者：釋德洪
朝代：宋

一觥春色紅鱗動，數筆海山青玉開。
耳熱浩歌無說處，却將佳句寫歸来。
次韻魯直寄靈源三首·其三
作者：釋德洪
朝代：宋

閲世竟爲蝸角事，不妨閑作虎頭癡。
平生筆語難傳處，獨許靈源大士知。
次韻魯直寄靈源三首·其二
作者：釋德洪
朝代：宋

已作閉門稀識面，千金争購暮年書。
空餘脩水連天碧，白鳥時来炯自如。
次韻黄元明
作者：釋德洪
朝代：宋

靜室依清几，開書映隙光。
悟迷初不隔，語默故難藏。
妙可忘情會，深無以意量。
臨機辨神駿，正要略玄黄。
次韻黄次山見寄
作者：釋德洪
朝代：宋

君詩清絕似沅湘，寫妙宣心氣味長。
地僻且爲三徑樂，才高真是萬夫望。
随流我自分涇渭，賞駿誰能略牝黄。
自古豐城匿神物，斗牛應覺動光芒。
次韻龔德顔柳帖
作者：釋德洪
朝代：宋

顔柳以字名，畫畫法可究。
後世何寂寥，此輩了無有。
皆云學未至，妙不應心手。
那知斯人徒，德高名往就。
字工德不修，名與身俱朽。
吾子佳少年，俊氣駒方驟。
新詩作行草，開軸龍蛇走。
坐客口爲愕，我亦知肯首。
積墨如陂池，積筆高隴阜。
學之不至顔，要亦終至柳。
此詩聞東坡，請君書座右。
欽禪者乞偈
作者：釋德洪
朝代：宋

三世如来所說，開遮或擒或縱。
一切微塵句偈，只明衆生日用。
譬如一室千燈，其光不雜不共。
無色天女擊鼓，四大部洲頭痛。
一切智智清净，開合不成痕縫。
欽禪一等行脚，莫聽虜子取奉。
若說有法可傳，但作眼見鼻孔。
正月一日送璿維那之新昌乞
作者：釋德洪
朝代：宋

春水初生湘岸邊，陰晴城郭上元前。
暖消積雪成簷滴，火烈殘香發篆煙。
念舊十年鄉井夢，試新一首送行篇。
翛然路入江南去，想見歸時及杜鵑。
正月六日南安巖主生辰
作者：釋德洪
朝代：宋

生死樅然無背面，名字由汝舌頭轉。
昔日曾死今應生，今日是生何不見。
是俗何故無鬚髪，是僧何不著伽梨。
僧俗死生明不得，團欒一句匾如錐。
歲窮僧衆米竭自往湘陰乞之舟載夜歸宿橋口寒甚未寢時侍者智觀坐而假寐作此詩有懷資欽提舉
作者：釋德洪
朝代：宋

老去生涯無窖子，隔城荒寺到人稀。
歲窮百里扣門乞，夜棹孤舟載米歸。
隅坐小僧寒附火，聯拳羸僕睡和衣。
故人醉裏聞薌澤，應背銀缸照翠幃。
歸九峰道中
作者：釋德洪
朝代：宋

四五疊峰深處，歸去開荒南畆。
是非不得扶犁，春曉一蓑煙雨。
死心禪師舍利贊
作者：釋德洪
朝代：宋

地水火風，動暖堅濕。
是中何從，出此堅實。
蓋衆生心，引大法力。
化爲光明，圓粹五色。
稽首死心，罵人老賊。
殘梅
作者：釋德洪
朝代：宋

殘香和雪隔簾櫳，只待江頭一笛風。
今夜回廊無限意，小庭疏影月朦朦。
毛女贊
作者：釋德洪
朝代：宋

不嗅梨花，而撚紫芝。
不穿雲袖，而披槲衣。
何以風神，洞如冰雪。
使人見之，眼寒心折。
如麝有香，以缶覆焉。
透塵透風，種性則然。
又如煙雨，過孤山宅。
於荒寒中，微見春色。
圖之壁間，是真過秦。
季子好德，白髪日新。